KJ lawat mangsa terhempas helikopter di Ipoh

IPOH: Menteri Kesihatan, Khairy Jamaluddin tampil meluangkan masa melawat mangsa kemalangan helikopter di Hospital Raja Permaisuri Bainun (HRPB) Ipoh, hari ini.

Perkara itu dikongsinya menerusi ciapan di Twitter rasminya.

“Mangsa kemalangan helikopter semalam adalah anggota Pasukan Doktor Udara dari Kementerian Kesihatan Putrajaya.

“Mereka menyampaikan perkhidmatan kesihatan harian kepada masyarakat Orang Asli di pedalaman.

“InsyaAllah semua mangsa akan pulih sepenuhnya dengan bantuan dan rawatan daripada pakar, doktor dan jururawat dari HRPB, Ipoh,” tulisnya pada Khamis.

Ahli Parlimen Rembau itu turut menzahirkan penghargaan kepada pihak yang terlibat dalam menyelamatkan kesemua mangsa.

“Terima kasih kepada staf hospital Cameron Highlands, Pejabat Kesihatan Daerah Lipis, Bomba dan PDRM yang membantu operasi penyelamat,” ujarnya.

Semalam, seorang juruterbang dan lima penumpang termasuk seorang doktor cedera apabila sebuah helikopter jenis Eurocopter AS355F2 yang mereka naiki terhempas di Brinchang di Cameron Highlands, Pahang.

Author

Diyana Rahip

View all posts

View all posts


Saman Najib ‘adalah serangan kolateral’ terhadap kes berkaitan 1MDB – Peguam

KUALA LUMPUR: Mahkamah Tinggi di sini hari ini diberitahu bahawa saman Datuk Seri Najib Tun Razak terhadap bekas Peguam Negara Tan Sri Tommy Thomas atas dakwaan menyalahgunakan kuasa dalam empat kes beliau membabitkan 1Malaysia Development Berhad (1MDB) yang sedang berjalan adalah satu ‘serangan kolateral.’

Peguam Alan Adrian Gomez, yang mewakili Thomas, berkata saman Najib ialah suatu penyalahgunaan proses mahkamah dan tidak boleh dipercayai kerana keempat-empat perbicaraan kes jenayah tersebut adalah prosiding yang boleh menghasilkan keputusan memihak kepada bekas Perdana Menteri itu.

“Alasan yang menyokong permohonan itu atau tuntutan utama terhadap anak guam saya adalah melampau, remeh, menyusahkan dan merupakan satu penyalahgunaan proses mahkamah.

“Plaintif tidak mempunyai kausa tindakan yang munasabah terhadap defendan dan tidak dapat dipertahan serta harus dibatalkan,” katanya pada prosiding pendengaran permohonan Thomas untuk membatalkan saman Najib.

Beliau berhujah unsur-unsur tindakan melulu dan salah guna dalam tuntutan membabitkan misfeasans memerlukan penentuan sama ada Thomas, ketika mengenakan pertuduhan, telah menyalahgunakan kuasanya atau bertindak melulu atau acuh tak acuh sekiranya tindakan sedemikian boleh menjejaskan Najib.

Gomez juga berhujah bahawa jika Najib berpendapat pertuduhan bagi kes 1MDB terhadapnya adalah salah, Ahli Parlimen Pekan itu sepatutnya memulakan prosiding semakan kehakiman untuk membatalkannya dan merujuk proses yang digunakan oleh bekas Pengarah Pusat Timbang Tara Antarabangsa Asia (AIAC) Datuk Profesor Dr N. Sundra Rajoo dalam satu kes lain.

Peguam itu berkata Najib belum dibebaskan daripada perbicaraan bagi salah guna kuasa dan pengubahan wang haram membabitkan dana 1MDB, perbicaraan membabitkan laporan audit 1MDB, perbicaraan membabitkan RM6.6 bilion dana International Petroleum Investment Co serta perbicaraan pengubahan wang haram membabitkan RM27 juta dana SRC International Sdn Bhd oleh itu, beliau tidak boleh mengemukakan tindakan sivil ini.

Peguam Datuk Firoz Hussein Ahmad Jamaluddin, yang mewakili Najib, pula berkata hujah Thomas tidak menjawab saman yang difailkan terhadap beliau sebaliknya adalah percubaan untuk mengalih perhatian mahkamah kepada pertuduhan jenayah yang dihadapi oleh ahli politik itu.

Firoz Hussein berkata pernyataan tuntutan Najib terhadap tindakan ini tidak memplid sebarang fakta berkaitan kesalahan atau ketidakbersalahan beliau dalam kes kesemua jenayah itu.

“Sebaliknya, fakta yang diplid berkisar tentang bagaimana defendan merancang pertuduhan terhadap Datuk Seri Najib sejak 2012 dan semasa berbuat demikian, beliau turut melobi untuk menjadi Peguam Negara sekiranya berlaku perubahan dalam kerajaan.

“Thomas telah campur tangan serta mempengaruhi siasatan terhadap Datuk Seri Najib dan selepas pertuduhan dikenakan ke atas anak guam saya, beliau (Thomas) secara konsisten membuat kenyataan umum mengenai Najib. Beliau melakukan perkara ini melalui kenyataan media dan buku yang ditulisnya iaitu My Story: Justice In The Wilderness,” katanya.

Beliau mendakwa Thomas juga turut menyembunyikan bukti yang boleh membantu pembelaan Najib dalam keempat-empat kes jenayah itu.

Pada 22 Okt 2021, Najib memfailkan saman tersebut yang mendakwa pertuduhan terhadapnya adalah sebahagian daripada langkah yang dirancang lebih awal oleh Thomas dan ia selari dengan rancangan kerajaan Pakatan Harapan ketika itu.

Najib, 69, mendakwa beliau telah dituduh secara salah di mahkamah dalam kes yang membabitkan 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia 2009 serta pengubahan wang haram di bawah Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Beliau memohon satu deklarasi bahawa Thomas telah melakukan misfeasans dalam jawatan awam dan ganti rugi RM1.9 juta termasuk fi rundingan untuk pasukan audit bagi menyemak dokumentasi dalam penyediaan fakta untuk menangani pendakwaan terhadapnya.

Perbicaraan di hadapan Hakim Datuk Ahmad Bache bersambung pada 21 Okt ini. – BERNAMA


MYTV bakal perkenal khidmat televisyen mudah alih

KUCHING: Syarikat penyedia platform televisyen digital terestrial (DTT), MYTV Broadcasting Sdn Bhd akan memulakan perkhidmatan televisyen mudah alih secara percuma hujung tahun ini, yang boleh diakses menerusi telefon pintar dan televisyen di dalam kereta.

Naib Presiden Operasi Penyiaran MYTV Azman Fitton berkata inisiatif itu, merupakan hasil kerjasama rakan kongsi MYTV, ACOTech yang berperanan membangunkan perisian unit infotainment, seterusnya memperluaskan perkhidmatan itu bukan hanya terhad di kaca televisyen rumah.

“Selain di telefon pintar, Mobile TV ini bakal disediakan di semua kenderaan Proton (yang mempunyai televisyen) secara permulaan, dan kita berharap ia akan menembusi pasaran jenama kereta lain dari masa ke masa.

“Kita mahu lebih ramai mengenali MYTV dan menarik penonton golongan muda, kerana mereka lebih cenderung menonton hanya menerusi telefon bimbit. Pelancarannya pada Disember ini,” katanya kepada Bernama selepas membuat tinjauan di stesen pemancar Gunung Serapi di sini, hari ini.

Sebagai permulaan, Azman memaklumkan MYTV menyasarkan 20,000 penonton bagi prapelancaran perkhidmatan bercirikan platform penstriman atau over-the-top (OTT) itu yang bakal berlangsung Oktober ini.

Katanya isi kandungan bagi perkhidmatan mudah alih ini berbeza daripada siaran MYTV yang boleh ditonton di rumah, kerana intipatinya tertumpu kepada rancangan yang tidak disajikan di media arus perdana.

“Contohnya kita akan menyiarkan secara percuma rancangan sukan yang tidak dapat ditonton di siaran televisyen biasa, manakala rancangan bersifat ‘premium’ pula mungkin akan dikenakan sedikit bayaran kepada pengguna,” katanya.

Turut hadir ketika tinjauan Timbalan Ketua Pengarah Jabatan Penyiaran Malaysia (Operasi Penyiaran) Putri Joliana Yaacob dan Ketua TV, Jabatan Penyiaran Bernama Nor Hamzeela Md Hambali.

Menurut Azman, stesen Gunung Serapi merupakan antara 12 lokasi pemancar stesen di Sarawak daripada 44 stesen di seluruh negara, dan pemancar itu sahaja meliputi kawasan Kuching, Lundu, Asajaya dan Bau.

Dalam pada itu, Putri Joliana berkata MYTV akan membangunkan dua pemancar stesen, setiap satu di Perlis dan Negeri Sembilan, bagi memperluas liputan platform DTT itu kepada rakyat negeri berkenaan.

Stesen berkenaan akan mula beroperasi 1 Dis ini melibatkan pembinaan di TM Exchange, Perlis dan Gunung Telapak Burok, Negeri Sembilan. – BERNAMA


BKM Fasa 4 haram terima rakyat jika tiada kelulusan Parlimen – Mahathir

CYBERJAYA: Bayaran Bantuan Keluarga Malaysia (BKM) haram diterima rakyat kerana Ismail Sabri tidak mempunyai kuasa dan tidak halal memandangkan perbuatan itu sama sahaja seperti mencuri duit rakyat kata Pengerusi Gerakan Tanah Air (GTA), Tun Dr Mahathir Mohamad.

Menurutnya, Datuk Seri Ismail Sabri Yaakob yang merupakan Perdana Menteri caretaker ketika ini tidak boleh meluluskan sebarang peruntukan kerana ia perlu mendapat kelulusan Parlimen.

“Bila ada Parlimen yang telah dibubarkan untuk memberi laluan kepada Pilihan Raya Umum Ke-15 (PRU15), dia (Ismail Sabri) tak boleh buat apa-apa usul.

“Dia tak boleh belanja wang yang banyak kerana semua perbelanjaan dan semua usul mesti diluluskan dalam Parlimen, barulah wang tersebut jadi halal.

“Nampak sangat dia tak boleh tunggu kerana dia nak pengaruh, nak dapat undi maka dia ambil duit kerajaan berjumlah RM2.1 bilion nak bagi pada semua orang,” katanya seperti dilapor Kosmo hari ini.

Beliau berkata demikian semasa berucap pada Himpunan Pejuang Melaka di Taman Cempaka, Melaka, malam tadi.

Terdahulu, Ismail Sabri mengumumkan, bayaran BKM yang sepatutnya diterima rakyat Disember ini dipercepatkan sebagai persediaan bantuan menghadapi Monsun Timur Laut yang dijangka bermula pertengahan bulan ini.

BKM Fasa 4 akan dikreditkan ke dalam akaun bank penerima secara berperingkat bermula esok dan dijangka selesai 18 November ini, iaitu sehari sebelum rakyat keluar mengundi PRU15.

Author

Diyana Rahip

View all posts

View all posts


Najib dimasukkan ke HKL – Sumber

KUALA LUMPUR : Mantan Perdana Menteri Datuk Seri Najib Razak yang dipenjarakan di Kajang setelah didapati bersalah kes dana RM42 juta milik SRC International Sdn Bhd dilaporkan masuk ke Hospital Kuala Lumpur (HKL).

Sumber terdekat memberitahu, beliau dimasukkan pagi tadi kerana masalah kesihatan.

“Setakat ini belum diketahui adakah beliau akan terus menerima rawatan di HKL atau balik ke penjara,” katanya kepada MEDIA VARIASI.

Jabatan Penjara sebelum ini mengeluarkan satu kenyataan yang menafikan segala dakwaan palsu yang bermain di media sosial mengenai layanan terhadap bekas perdana menteri keenam tersebut.

Kata pihak penjara, sejak Mahkamah Persekutuan mengekalkan hukuman terhadap Najib, tiada layanan istimewa yang diberikan oleh pihak Penjara Kajang kepada Najib.

Jabatan Penjara dalam satu catatan di Facebook meminta orang ramai untuk berhenti membuat sebarang spekulasi mengenai perkara yang tidak benar apa lagi hanyalah khabar angin.

Menurut sumber,  penjara Najib jauh daripada banduan lain, dan tidak punya kemudahan menyokong tahap kesihatan Najib.

“Tiada ‘plug’ untuk menggunakan alat bantuan pernafasan tidurnya malah hanya ada satu kipas yang sentiasa ‘on’ 24 jam tanpa suis.

“Penjara Kajang tiada kemudahan menyokong bantuan perubatannya. Bila-bila masa Najib terkena sakit dan mengancam nyawanya.

“Pegawai penjara sudah diberi arahan agar memberi layanan sama banduan lain kepada bekas perdana menteri itu,” kata sumber itu.

Tambah sumber itu, keadaan di Penjara Kajang tidak seperti Sungai Buloh sebagaimana Anwar Ibrahim dimasukkan ke penjara itu,” katanya.

Sumber terdekat Najib pula memaklumkan beliau mengalami pendarahan pada usus- MEDIA VARIASI

Author

Tun Puteh Wanti

View all posts

View all posts


Malaysia gesa kurangkan ketegangan di Semenanjung Gaza

MALAYSIA menyuarakan kebimbangan yang mendalam berhubung pertempuran yang semakin meningkat di dalam dan sekitar Semenanjung Gaza, menekankan keperluan untuk menghentikan segera kehilangan nyawa, penderitaan dan kemusnahan.

Menurut kenyataan Kementerian Luar pada Ahad, Malaysia menggesa semua pihak yang terlibat untuk bersikap penuh kawalan diri dan berusaha untuk mengurangkan ketegangan.

“Puncanya mesti diakui. Rakyat Palestin telah mengalami pendudukan haram, sekatan dan penderitaan yang berpanjangan, penodaan Masjid Al-Aqsa, serta politik perampasan oleh Israel sebagai penjajah.

“Ketidakkonsistenan untuk bertindak ke atas rejim Israel menimbulkan persoalan penguatkuasaan seragam prinsip antarabangsa dan menyerlahkan keperluan untuk pendirian yang lebih konsisten dalam menangani pentadbiran apartheid,” menurut kenyataan itu.

Ia menambah bahawa, tidak sepatutnya ada layanan yang tidak seimbang dan kemunafikan terang-terangan dalam menangani mana-mana rejim, yang mengamalkan apartheid dan melanggar hak asasi manusia serta undang-undang antarabangsa.

Mengulangi hak undang-undang rakyat Palestin, Malaysia menegaskan bahawa mereka mempunyai hak untuk hidup dengan aman dalam sempadan mereka yang diiktiraf di peringkat antarabangsa berdasarkan sempadan sebelum 1967, dengan Baitulmaqdis Timur sebagai ibu negara mereka, serta hak rakyat Palestin yang tidak boleh dipisahkan untuk pulang ke rumah dan harta mereka dari mana mereka telah dipindahkan.

Malaysia juga menggesa Majlis Keselamatan Pertubuhan Bangsa-Bangsa Bersatu (UNSC) segera mengadakan sidang tergempar, bagi menuntut semua pihak menghentikan keganasan serta menghormati dan melindungi nyawa orang awam yang tidak bersalah.

Wisma Putra berkata, UNSC mesti memenuhi tanggungjawab yang diamanahkan oleh Piagam untuk mengekalkan keamanan dan keselamatan antarabangsa.

Peningkatan keganasan itu berikutan serangan mengejut oleh Pergerakan Perjuangan Islam Palestin (Hamas) pada awal Sabtu, yang melibatkan berpuluh-puluh pejuang yang menyusup masuk ke bandar-bandar Israel berhampiran enklaf di tengah-tengah tembakan hebat roket, lapor Agensi Anadolu (AA) sebelum ini.

Kementerian Kesihatan Israel berkata, sekurang-kurangnya 300 warga Israel terbunuh dan lebih 1,500 cedera dalam serangan itu.

Lebih 250 rakyat Palestin sementara itu terbunuh dan lebih 1,700 cedera dalam serangan udara Israel di Gaza, menurut Kementerian Kesihatan.

Author

Fazleen Safina Abd Jamil

View all posts

View all posts


Hanya ada 301 pakar kecantikan berlesen LCP di Malaysia

CYBERJAYA: Kredibiliti pakar kecantikan atau ‘beautician’ dalam negara dipersoal apabila amalan perubatan estetik hanya boleh dilakukan oleh doktor berdaftar dengan Surat Tauliah dan Keistimewaan (LCP) di bawah Kementerian Kesihatan.

Ini kerana, doktor yang juga pengamal perubatan berdaftar dengan LCP (Letter of Credentialing and Previleging) sahaja dibenarkan menjalankan prosedur estetik di premis berlesen.

Perkara ini didedahkan oleh Yang Dipertua Majlis Tindakan Pengguna Negara (MTPN) Selangor, Datuk Dr Gavin Voon Shih Chin.

Beliau malah turut mendedahkan, kebanyakan orang tidak tahu bahawa pakar kecantikan bukan sahaja kurang latihan formal, tidak mempunyai lesen LCP malah menjalankan prosedur menyalahi undang-undang.

Lebih mengejutkan, katanya hanya 301 doktor perubatan estetik sahaja memiliki lesen LCP.

“Tetapi ribuan lagi pakar kecantikan yang terdapat di luar sana tidak memiliki LCP.

“Beautician, mereka buat suntikan muka, ini memang salah dari segi undang-undang sebab hanya doktor sahaja yang boleh, tetapi doktor yang perlu ada lesen khas LCP.

“Walaupun dia doktor, tetapi dia tiada lesen LCP, dia tidak boleh menjalankan prosedur estetik, jururawat pun.

“Yang saya tahu, setakat ini, 301 orang sahaja yang ada lesen ini sedangkan doktor di Malaysia beribu sama ada kontrak atau bukan kontrak,” katanya.

Beliau berkata demikian dalam temuramah kepada MEDIA VARIASI pada Forum Perubatan, Kecantikan dan Kesihatan yang disertai 60 pemain industri kecantikan, perubatan dan kecantikan sekitar Lembah Klang di Pihak Berkuasa Peranti Perubatan (MDA), di sini semalam.

Gavin turut mendedahkan, menerima aduan lebih 30 kes termasuk kematian, berhubung penyalahgunaan kepakaran estetik.

Justeru, beliau berharap dengan penganjuran forum berkenaan dapat menjelaskan kepada usahawan untuk mereka lebih memahami mengenai akta dan peraturan yang wujud dan ditetapkan oleh agensi kerajaan.

Mengikut Akta KKM, 586 (Akta Kemudahan Dan Perkhidmatan Jagaan Kesihatan Swasta 1998), dan Garis Panduan Amalan Perubatan Estetik 2013, prosedur hanya boleh dilakukan oleh pengamal perubatan (doktor) berdaftar dengan Surat Tauliah dan Keistimewaan (LCP) di premis berlesen.

Perubatan Estetik atau Medical Aesthetic ialah istilah yang merujuk kepada amalan perubatan yang merangkumi dalam bidang khas untuk memenuhi kehendak estetik dan matlamat pelanggan.

Author

Tun Puteh Wanti

View all posts

View all posts


PM Anwar ucap tahniah sempena Hari Penubuhan Arab Saudi

KUALA LUMPUR: Perdana Menteri, Datuk Seri Anwar Ibrahim hari ini mengucapkan tahniah kepada Arab Saudi sempena sambutan Hari Penubuhan negara itu.

“Saya merakamkan setinggi-tinggi tahniah kepada Putera Mahkota merangkap Perdana Menteri Arab Saudi Putera Mohammed bin Salman sempena Hari Penubuhan kerajaan itu pada 22 Februari.

“Semoga Allah Yang Maha Kuasa memberkati Yang Teramat Mulia dengan kesihatan yang berpanjangan serta mengurniakan keamanan, kemajuan dan kemakmuran yang berkekalan kepada Kerajaan Arab Saudi,” kata perdana menteri menerusi ciapan Twitter.

Anwar berkata, Malaysia komited untuk meningkatkan hubungan persaudaraan dengan Kerajaan Arab Saudi ke tahap yang lebih tinggi, terutamanya dalam perdagangan, pelaburan, pendidikan dan budaya serta meneroka bidang kerjasama baharu yang berpotensi.

Hari Penubuhan Arab Saudi disambut pada 22 Februari bagi memperingati penubuhan kerajaan itu pada 1727 oleh Imam Mohammed bin Saud dan diisytiharkan sebagai cuti umum tahun lepas. – BERNAMA


KPDN tahan dua lelaki disyaki seleweng diesel bersubsidi

IPOH: Taktik berulang-alik empat kali sehari bagi membeli minyak diesel bersubsidi untuk kegunaan syarikat komersial akhirnya membawa padah apabila dua lelaki tempatan ditahan bersama lori dan bahan api itu di Lumut, dekat sini petang semalam.

Pengarah Kementerian Perdagangan Dalam Negeri dan Kos Sara Hidup (KPDN) Perak, Datuk Kamalludin Ismail berkata, kedua-duanya yang berusia 69 dan 53 tahun ditahan di kawasan kuari Pundut, menerusi Ops Tiris.

“Kejayaan penahanan adalah hasil pemantauan dan intipan oleh KPDN selama seminggu ke atas aktiviti pembelian minyak diesel di stesen minyak sekitar Manjung menggunakan lori yang diubah suai tangki asalnya dan mereka akan berulang-ulang ke stesen minyak bagi mengaburi kegiatan ini,” katanya dalam kenyataan hari ini.

Kamalludin berkata, modus operandi itu mampu memperoleh 250 liter diesel dan akan dialihkan dari lori untuk disimpan bagi kegunaan jentera, mesin atau kenderaan milik syarikat.

“Sepatutnya mereka tidak boleh menggunakan diesel bersubsidi sebaliknya perlu menggunakan diesel kategori komersial atau industri,” katanya.

Pada operasi itu, pasukan KPDN turut menemukan sebuah tangki berkapasiti maksimum 15,000 liter, cecair disyaki minyak diesel dianggarkan 2,250 liter dan peralatan yang digunakan untuk memindahkan minyak diesel dengan semua barang yang disita dianggar berjumlah RM46,800.

Katanya kes disiasat mengikut Akta Kawalan Bekalan 1961 dan Peraturan-Peraturan Kawalan Bekalan 1974. – BERNAMA


Eric Cantona akui pernah tawarkan diri jadi Presiden Man United

Oleh: WAHYUDIN AL-BALINGI

LEGENDA Manchester United, Eric Cantona mengaku pernah menawarkan dirinya menjadi Presiden kelab The Red Devils.

Namun begitu, cadangannya ditolak mentah-mentah oleh Ed Woodward.

Eric Cantona sudah lama berpisah dengan Manchester United. Namun dia tiba-tiba memutuskan untuk kembali semula ke Old Trafford pada tahun 2021.

Hasratnya itu mendapat sokongan penuh daripada Sir Alex Ferguson.

“Tahun lalu, saya mengusulkan kepada kelab untuk mengubah cara mereka. Ed Woodward hebat dalam pemasaran tetapi tidak hebat dalam bola sepak bola.

“United harus memiliki ketua dan kemudian mereka harus memiliki presiden pemasaran dan kemudian presiden bola sepak, yang bertanggungjawab ke atas semua keputusan dalam bola sepak. Jadi saya mengusulkan kepada mereka bahawa saya harus menjadi presiden bola sepak.

“Saya bertemu dengannya beberapa kali. Tapi mereka tidak menerimanya,” katanya kepada The Athletic.

Cantona merupakan salah satu legenda besar Manchester United. Dia adalah pemain yang berjasa membantu United memulakan dominasi di Liga Perdana Inggeris.

Sepanjang lima tahun di Old Trafford, dia membantu kelab itu meraih sembilan gelaran juara, termasuk empat kejuaraan Liga Perdana Inggeris.

Namun Cantona juga terkenal sebagai pemain yang kontroversi. Salah satu contoh aksinya yang menghebohkan dunia adalah ketika melepaskan tendangan kungfu kepada penyokong Crystal Palace.

Author

MEDIAVARIASI

View all posts

View all posts


Kegembiraan empat rakan kolej pulang dari perkhemahan bertukar tragedi

KOTA TINGGI: Kegembiraan empat rakan mengikuti perkhemahan sempena cuti sambutan kemerdekaan bertukar tragedi apabila tiga daripadanya maut manakala seorang lagi parah selepas terlibat kemalangan di Kilometer 50 Lebuh Raya Senai-Desaru, petang semalam.

Dalam kejadian itu, mangsa, Iqbal Faiz Mat Sah, 20, Nurul Afrahrina Sazli, 19, dan Nurina Izzatie Kamarul Azman, 19, yang menaiki Perodua Bezza disahkan meninggal dunia di lokasi kejadian.

Seorang lagi rakan mereka penumpang kenderaan sama Izznur Harith, 19, mengalami cedera parah dan dirawat di zon merah di mana kesemua mereka adalah pelajar di Kolej Poly-Tech MARA Batu Pahat.

Rakan satu kolej, Mohamad Hakim Md. Nor, 19, berkata, Iqbal Faiz bukan sahaja rakan belajarnya bahkan rakan serumah selepas mereka menyewa bersama-sama sejak Jun lalu.

“Iqbal dan tiga rakannya yang terlibat nahas itu serta beberapa rakan lain telah merancang perkhemahan sejak seminggu yang lalu sempena cuti kemerdekaan.

“Mereka menyewa kereta untuk berkhemah di Pantai Batu Layar bertolak pada Jumaat dan balik Sabtu. Ketika kejadian berlaku mereka sebenarnya dalam perjalanan balik ke Batu Pahat kerana pada hari Ahad kami sudah mulai kelas.“Masih segar diingatan saya bila dia hendak keluar ambil kereta sewa, dia sempat berkata ‘aku gerak dulu’ tak sangka itu adalah perbualan terakhir kami sebelum saya dapat panggilan pukul 3 petang menyatakan Iqbal maut dalam kemalangan, ” katanya ketika ditemui di Unit Forensik Hospital Kota Tinggi di sini.

Katanya, Iqbal Faiz adalah seorang rakan yang periang dan peramah, namun dua hari sebelum itu dia seolah-olah menyepikan diri.

Menurutnya, mereka sempat meluangkan masa makan bersama, namun makanan Iqbal Faiz tidak habis seperti tiada selera selain tidak banyak bercakap.

Semalam, media melaporkan, gagal memotong dipercayai menjadi punca nahas yang meragut tiga nyawa pelajar kolej di Kilometer 50 Lebuh Raya Senai-Desaru petang tadi.

Ketua Polis Daerah Kota Tinggi, Superintendan Hussin Zamora dipetik berkata, pihaknya menerima maklumat kejadian kemalangan itu pada pukul 2.15 petang.

Katanya, kejadian melibatkan sebuah Perodua Bezza yang dipandu seorang lelaki warga tempatan berumur 20 tahun bersama tiga orang penumpang dengan dengan dua buah kereta jenis Volkswagen Beetle dan Toyota Innova. – KOSMO

Authors

Media Variasi

View all posts

Diyana Rahip

View all posts

View all posts

View all posts


DBKL akan tarik balik lesen perniagaan yang disalah guna – PM Anwar

KUALA LUMPUR: Perdana Menteri, Datuk Seri Anwar Ibrahim menegaskan bahawa Dewan Bandaraya Kuala Lumpur (DBKL) akan menarik balik lesen perniagaan penjaja yang memberikan lesen berkenaan kepada pihak lain, termasuk warga asing.

Beliau berkata, pihaknya bersama DBKL sedang merangka kaedah bagi memastikan peraturan tersebut dipatuhi, dalam memastikan ia memberi manfaat kepada peniaga tempatan.

“Saya punya rencana dengan Datuk Bandar (Kuala Lumpur) dan Pengarah (Pengurusan Tertinggi DBKL), untuk cari jalan (bagi memastikan penjaja) ikut peraturan dan lesen diberikan kepada penduduk tempatan.

“Kalau dia (penjaja) serah kepada yang lain, kita akan tarik balik (lesen),” katanya kepada pemberita selepas sesi Temu Mesra Perdana Menteri di Pusat Penjaja Madani di Jalan Tuanku Abdul Rahman di sini hari ini.

Turut hadir Datuk Bandar Kuala Lumpur Datuk Kamarulzaman Mat Salleh.

Sementara itu, Perdana Menteri turut mengulangi iltizam untuk menaik taraf fasiliti dan imej ibu kota termasuk gerai penjaja, demi keselesaan rakyat.

“Ada beberapa kawasan pembersihan air, (saliran) parit, dan bumbung, yang akan kita perbaiki segera pada tahun ini juga,” katanya.

Sebelum ini Anwar berkata, pihak berkuasa tempatan (PBT) terutamanya di kawasan bandar, perlu menyediakan kemudahan infrastruktur yang selesa kepada penjaja dan peniaga kecil, agar mereka dapat menjalankan perniagaan dengan suasana kondusif.

Beliau berkata, kemudahan itu perlu disediakan, memandangkan kumpulan berkenaan juga turut menjadi penyumbang kepada ekonomi negara, menerusi perniagaan yang dijalankan.

Terdahulu Anwar meluangkan masa kira-kira 40 minit meninjau, beramah mesra dan bersarapan, bersama penjaja di Pusat Penjaja Madani di Jalan Tuanku Abdul Rahman yang telah dinaik taraf menerusi inisiatif Lestari Niaga @ Kuala Lumpur.

Inisiatif tersebut bertujuan menaik taraf fasiliti gerai peniaga kecil dan penjaja sedia ada di Wilayah Persekutuan, kepada yang lebih kondusif dan selesa.

Pusat penjaja yang dahulunya dikenali dengan nama Pusat Penjaja Jalan Tuanku Abdul Rahman itu dibina pada 1974 dan mempunyai 20 unit gerai, telah dinaik taraf bermula Mac dan siap pada April 2023.

Antara kerja naik taraf dilaksanakan ialah pertukaran dan penambahbaikan bumbung, pendawaian semula, penggantian semula kipas dan lampu, serta penggantian paip pecah.

Sementara itu Anwar dalam kenyataan di laman Facebook berkata, inisiatif Pusat Penjaja MADANI di Jalan Tuanku Abdul Rahman, merupakan kerjasama antara Jabatan Wilayah Persekutuan (JWP) bersama DBKL.

Beliau berkata, inisiatif itu bertujuan bagi memperindah serta memberi keselesaan kepada peniaga untuk mencari rezeki, selain menjadi antara lokasi tarikan pengunjung.

Perdana Menteri berkata, di bawah inisiatif yang sama, DBKL sedang melaksanakan penyelenggaraan di seluruh 68 pusat penjaja milik DBKL di sekitar ibu kota.

“Sambil kita sibuk membangunkan gedung dan mercu tanda, usah kita sisihkan penjaja dan peniaga yang juga mahukan tempat yang selesa, beserta kemudahan kepada mereka dan juga pengunjung,” katanya. – BERNAMA


Mat Sabu perjelas isu import telur ayam dari India

CYBERJAYA: Kerajaan Persekutuan memutuskan untuk mengimport telur ayam dari India kerana pengeluar dari negara itu dapat memenuhi dengan segera keperluan bekalan dikehendaki Malaysia.

Menteri Pertanian dan Keterjaminan Makanan (MAFS), Mohamad Sabu berkata, bekalan itu diperoleh daripada pengeluar sama yang membekalkan telur ayam bagi temasya Piala Dunia FIFA 2022 di Qatar tahun lalu.

“Kita buat keputusan untuk import dari negara itu kerana kita mahu buat cara segera dan kita pilih mana (pengeluar) yang memberi tawaran dengan cepat.

“Kalau kita mahu import cara biasa ia mungkin memakan masa kerana perlu melalui pemeriksaan Jabatan Perkhidmatan Veterinar (JPV) dan sebagainya,” katanya seperti dilapor Utusan hari ini.

Beliau berkata demikian pada sidang akhbar selepas majlis Amanat Menteri bersama warga MAFS, di Putrajaya, pada Isnin.

Tambah beliau, bekalan telur ayam import dari Tamil Nadu, India juga sudah mematuhi pelbagai spesifikasi dan syarat diperlukan, tambahan lagi ia sudah mendapat kepercayaan untuk dibekalkan pada temasya Piala Dunia 2022 itu.

Jelasnya, import telur ayam dari India sedang berjalan, namun, langkah itu tidak lama dan akan dihentikan jika situasi bekalan di pasaran tempatan kembali stabil.

Untuk makluman, Mohamad bersama delegasi MAFS baru-baru ini membuat tinjauan proses pengeluaran telur ayam di Namakkal, Tamil Nadu, India bagi memastikan telur yang diimport ke negara ini bersih, selamat dan lebih murah dari telur tempatan.

Ladang pengeluaran telur di Namakkal itu terletak lapan jam perjalanan darat dari lapangan terbang Chennai, Tamil Nadu, selatan India.

Author

Diyana Rahip

View all posts

View all posts


Pecah monopoli Puspakom untuk perkhidmatan lebih efisyen – PPDM

KUALA LUMPUR: Ketua Aktivis Penyatuan Pemain Industri Pengangkutan Darat Malaysia (PPDM), Kamarudin Hussain menuntut lebih banyak agensi mengendalikan pusat pemeriksaan kenderaan berkomputer diwujudkan bukan membiarkan kenderaan dimonopoli oleh satu agensi sahaja iaitu Puspakom Sdn Bhd.

“Ini berikutan selama berpuluh-puluh tahun ini kami menghadapi pelbagai masalah di Puspakom seperti lambat, beratur panjang dan lain-lain yang menyusahkan ahli-ahli kami di seluruh negara termasuk di Sabah dan Sarawak.

“Kami juga menerima banyak aduan berhubung isu pemeriksaan oleh Puspakom ada yang mendakwa pemeriksa-pemeriksa sengaja menyukarkan dan menyulitkan pemeriksaan supaya pemilik kenderaan akan menggunakan perkhidmatan ‘ejen’,” katanya kepada MEDIA VARIASI.

Dalam pada itu, Kamarudin menambah, dia sendiri pernah mengalami masalah ‘brake tangan’, keputusan pemeriksaan kenderaannya gagal.

“Aneh kerana sebelum ini saya pasti ‘brake tangan’ berfungsi dengan baik kerana penyelenggaraan dibuat di bengkel milik saya.

“Lalu pada tarikh dan masa yang sama saya berjumpa dengan Pengurus Cawangan dan minta untuk membuat pemeriksaan sendiri di litar pemeriksaan dan keputusan lulus.

“Kami tidak bermusuh dengan Puspakom tetapi kami mahu ahli-ahli kami diberi keadilan dan hak membuat pilihan untuk membuat pemeriksaan kenderaan,” katanya.

Menerusi kenyataan Puspakom pada Rabu lalu, sebanyak 15.8 peratus atau 42,772 kenderaan berat gagal mematuhi piawaian pemeriksaan yang ditetapkan oleh Jabatan Pengangkutan Jalan (JPJ).

Ia hasil pemeriksaan secara berkala Puspakom terhadap sejumlah 270,385 kenderaan berat.

Malah 4.6 peratus atau 12,339 kenderaan berat, gagal dalam ujian kecekapan brek.

Berikutan itu, Puspakom menyambut baik cadangan JPJ untuk menyemak semula kaedah pemeriksaan kenderaan berat membabitkan tahap keselamatan yang tinggi seperti pemeriksaan kecekapan brek, keselamatan tayar dan komponen lain.

Author

Tun Puteh Wanti

View all posts

View all posts


Jom buat ‘Taufu Fa’ versi pasar malam, guna 3 bahan saja!

CYBERJAYA: Bulan puasa kali ini pasti ramai yang tak sabar nak berkunjung ke bazar Ramadan.

Mana tidaknya, aneka sajian menarik seperti martabak, roti john, nasi kerabu, ayam golek, air bandung cincau serta taufu fa yang lembut dan manis dimakan selepas berbuka banyak dijual di bazar sepanjang bulan puasa ini.

Bercerita tentang taufu fa iaitu sejenis pencuci mulut yang seringkali dimakan selepas berbuka, pasti ramai yang meminati sajian berasaskan kacang soya ini.

Justeru, bagi peminat tegar taufu fa, anda kini tak perlu lagi membeli di bazar kerana sajian ini mudah dimasak dengan hanya menggunakan tiga bahan sahaja!

Jom ikuti resepi membuat taufu fa yang lembut menerusi perkongsian seorang pengguna Facebook, Intan Mazura Masri di bawah:

Bahan yang diperlukan:

Cara masak:

2. Apabila agar-agar dah larut sebati tuangkan soya 2 liter @ dua kotak besar. Nak tambah gula sikit pun okay, kalau tak suka manis guna soya kurang gula

3. Bila dah mendidih, tutup api. Tuang dalam bekas besar sebab nanti kita nak ceduk ala-ala pasar malam tu. (Simpan dalam peti sejuk 2-3 jam)

4. Gula melaka 1 keping + gula putih 2 sudu, air 3 cawan. Masukkan sekali daun pandan dan halia sedikit. Jangan lupa tapis. Air gula putih pun sama saja ikut langkah ini.

5. Bila dah siap semua masakan dan dah simpan dalam peti sejuk 2-3 jam, dah boleh hidang ya! Selamat mencuba!

Author

Diyana Rahip

View all posts

View all posts


PAS tak sertai Kerajaan Perpaduan, kekal sebagai pembangkang – Takiyuddin

KUALA LUMPUR: PAS mengumumkan pada hari ini bahawa parti itu tidak akan menyertai Kerajaan Perpaduan yang diterajui PH di bawah pimpinan Perdana Menteri, Datuk Seri Anwar Ibrahim.

Setiausaha Agung PAS, Datuk Seri Takiyuddin Hassan berkata dalam satu kenyataan, keputusan untuk kekal sebagai pihak pembangkang itu adalah bagi menghormati kepercayaan dan mandat pengundi mereka pada Pilihan Raya Umum ke-15 (PRU15).

“Setelah membuat pertimbangan dari pelbagai sudut serta meneliti beberapa pendapat umum, PAS berpendirian tidak akan menyertai Kerajaan Perpaduan yang diterajui PH dan DAP, demi menghormati kepercayaan dan mandat majoriti rakyat yang khususnya para pengundi yang telah memilih PAS dan PN dalam PRU15.

“Justeru, PAS akan terus berperanan sebagai pembangkang yang konstruktif dengan menasihati semua pihak bagi memastikan tadbir urus negara berjalan lancar dan dapat ditegakkan berpaksikan kepada prinsip ‘Prihatin, Bersih dan Stabil’,” katanya.

Author

Faridah Amiratul

View all posts

View all posts


Tidak perlu tergesa-gesa adakan PRU, tumpuan kepada pemulihan ekonomi

SHAH ALAM: Tidak perlu tergesa-gesa untuk mengadakan Pilihan Raya Umum Ke-15 (PRU15) kerana tumpuan pada ketika ini sepatutnya kepada program pemulihan ekonomi dan mencipta pekerjaan baharu untuk rakyat.

Menteri Kanan Perdagangan Antarabangsa dan Industri Datuk Seri Mohamed Azmin Ali berkata masih ada masa yang panjang untuk mengadakan pilihan raya umum.

“Saya telah berikan pandangan, walaupun situasi ekonomi negara semakin baik dan pulih berdasarkan data dan statistik, namun saya mewakili kementerian yang bertanggungawab tentang pelaburan dan perdagangan, merasakan kita perlu sedikit masa lagi meyakinkan pelabur asing supaya dapat terus melabur di Malaysia dan menjadikan Malaysia sebagai destinasi pelaburan.

“Hanya dengan pelaburan baharu ini kita dapat mencipta pertumbuhan ekonomi yang mampan dan mencipta pekerjaan,” katanya kepada media selepas melancarkan Jentera Pilihan Raya Bersatu Selangor di sini hari ini.

Namun, Mohamed Azmin yang juga Pengarah Jentera Pilihan Raya Perikatan Nasional (PN) berkata jika PRU15 perlu diadakan segera, PN tetap bersedia menghadapinya.

Katanya parti komponen PN kini dalam proses melengkapkan rundingan pembahagian kerusi bagi persediaan untuk PRU15.

Mengulas kemungkinan ‘bekas majikan’ beliau Datuk Seri Anwar Ibrahim bertanding di Gombak, kawasan Parlimen yang diwakilinya ketika ini, Mohamed Azmin berkata berkata sesiapa sahaja boleh bertanding di kerusi parlimen berkenaan.

Mohamad Azmin berkata sama ada beliau kekal bertanding di Gombak atau tidak pada PRU15 nanti, ia tertakluk kepada keputusan parti.

Sebelum ini, Anwar mendedahkan hasratnya untuk bertanding dan merampas kerusi Parlimen yang disandang oleh ‘pengkhianat’ PKR dan Pakatan Harapan (PH). – BERNAMA


PAS ada pelan kedua – Tuan Ibrahim

KUALA LUMPUR: PAS ada pelan kedua sekiranya penyatuan ummah bersama UMNO tidak berjaya, kata Timbalan Presiden PAS, Datuk Seri Tuan Ibrahim Tuan Man.

Beliau bagaimanapun tidak menjelaskan dengan lebih lanjut mengenai pelan kedua berkenaan.

Menurutnya buat masa ini PAS masih cuba menyelesaikan beberapa isu ‘kecil’ dengan UMNO yang sebelum ini bersama-sama menjalin kerjasama politik di bawah payung Muafakat Nasional (MN).

Beliau berkata baginya MN yang wujud hasil kerjasama dua parti itu sebelum ini merupakan satu platform yang penting bukan hanya untuk politik, tetapi juga demi masyarakat Islam di Malaysia.

“Kalau nak kira sensitif rasa hati, PAS lebih sensitif terasa hati dengan UMNO…kita cuba usahakan dulu, kalau berjaya kita teruskan kalau tak berjaya pun kita ada pelan kedua,” katanya kepada sidang media di bangunan Parlimen, di sini, pada Rabu.

Mengenai tiga syarat diletakkan Presiden UMNO Datuk Seri Dr Ahmad Zahid Hamidi  untuk PAS penuhi jika mahu kembali menjalin kerjasama politik bagi berdepan pilihan raya umum ke-15 (PRU15), Tuan Ibrahim berkata syarat berkenaan tiada dalam kenyataan rasmi UMNO.

“Jadi saya fikir, kalau betul, tiga syarat itu mesti masuk dalam kenyataan rasmi. Kenyataan rasmi tidak menyebut syarat-syarat berkenaan,” katanya.

Beberapa media sebelum ini melaporkan Ahmad Zahid meletakkan tiga syarat untuk dipenuhi PAS sebelum UMNO kembali berunding dengan parti berkenaan; iaitu PAS perlu keluar daripada Perikatan Nasional (PN), memutuskan hubungan politik dengan Bersatu; serta mengisytihar secara rasmi parti itu “mufarakah” atau berpisah sepenuhnya dengan PN dan Bersatu.

Bagaimanapun beliau berkata PAS mengalu-alukan kesediaan UMNO ke arah penyatuan ummah, namun beberapa syarat yang dituntut mereka itu perlu diteliti terlebih dahulu dan beliau yakin pihak parti akan merumuskannya dalam masa terdekat.

Terdahulu, Naib Presiden PAS Datuk Idris Ahmad dilapor berkata bahawa parti itu akan mengadakan mesyuarat Sabtu ini,  antara lain bagi membincangkan perkara berkaitan ketetapan parti itu berhubung kerjasama rakan politik. – BERNAMA


‘Anjing pun tidak boleh hidup macam ini’, hujan tambah sengsara rakyat Palestin di Gaza

DI kem Gaza bagi mereka yang terpaksa meninggalkan rumah mereka akibat perang antara Israel dan Hamas, Ayman al Jueidi cuba mengalihkan takungan air hujan pada bumbung tempat perlindungan sementaranya.

Sambil melakukannya, Ayman cuba menangkap beberapa titik ke dalam mulutnya dan memercikkan sedikit pada dirinya.

Seperti kebanyakan orang lain yang terperangkap dalam krisis kemanusiaan yang berlaku di Gaza, dia tidak mandi selama beberapa hari.

Tetapi pada Selasa orang-orang di selatan tersedar dengan satu lagi malapetaka: hujan membasahi barang-barang mereka yang tidak seberapa dan mengancam dengan penyakit bawaan air di lopak yang bertakung.

“Kami benar-benar basah kuyup, semua pakaian kami basah kuyup, tilam kami, selimut kami juga, anjing pun tidak boleh hidup macam ini,” kata Ayman, yang berkhemah di halaman sekolah Pertubuhan Bangsa-bangsa Bersatu (PBB) di Rafah di selatan hujung Gaza.

Mereka yang mempunyai akses kepada cadar kalis air sedang menguatkan khemah sementara mereka. Yang lain menggunakan beg plastik untuk melindungi diri mereka daripada hujan.

“Baju anak-anak saya basah kuyup dan saya tiada apa-apa untuk ditukar, nanti jatuh sakit,” kata Jueidi yang hanya memakai baju-T nipis kerana cuaca berubah menjadi sejuk.

“Kita nak tidur mana? Dah tiga hari kita tak makan apa-apa.”

UNRWA memberi keluarga “makanan dan biskut dalam tin, tetapi anak kami tidak pernah kenyang, kami memerlukan roti”, katanya.

“Kami tidak ada air, dan tiba-tiba kami lemas,” kata Souha Hassan, yang tinggal di bawah khemah sejak 7 Oktober, ketika Hamas menyerang Israel.

Sejak itu, tentera Israel mengebom Gaza siang dan malam, membunuh lebih 11,200 orang, kebanyakannya orang awam, menurut Kementerian Kesihatan di Gaza.

PBB berkata, setiap pusat perlindungan sekolahnya di selatan Gaza kini penuh dengan kira-kira 6,000 orang yang kehilangan tempat tinggal.

Pegawai PBB berkata, 125 orang berkongsi tandas di selatan yang terkepung, dengan lebih 700 berkongsi pancuran.

PBB telah memberi amaran tentang krisis taun yang akan datang berpunca daripada kekurangan bahan api, yang dikatakan akan menghentikan operasi bantuannya menjelang Rabu.

Air yang boleh diminum tidak lagi boleh dibawa masuk ke dalam lori, pam kumbahan tidak dapat diisi minyak, dan hospital yang bergantung kepada penjana mula ditutup.

“Dalam tempoh 48 jam akan datang, ia hanya akan terhenti, tiada apa yang boleh kami lakukan,” kata ketua UNRWA di Gaza, Thomas White.

“Itulah realiti operasi bantuan yang ditahan sumbernya untuk berkhidmat kepada orang yang memerlukan.”

Hassan bimbang yang terburuk akan berlaku. “Kami tidak mempunyai pakaian musim sejuk kerana kami meninggalkan rumah kami tanpa apa-apa dan kini semua barang kami basah,” katanya.

“Dan ini hanya permulaan. Apa yang akan berlaku pada musim sejuk, apabila hujan masih lebih kuat? Anak-anak kita sudah lemah kerana mereka tidak cukup makan, ia akan menjadi dahsyat.”

Di sekelilingnya, walaupun terdapat risiko, beberapa orang cuba memanfaatkan hujan. Seorang lelaki mengumpul air yang mencurah keluar dari longkang.

Seorang lagi cuba menghalang titisan air yang jatuh ke atas seorang wanita yang membakar roti di atas api kayu kecil.

Di Gaza, dikepung sepenuhnya oleh Israel, beg tepung kini dijual dengan harga kira-kira $200. – TRT

Author

Taufik Asmady Abdul Aziz

View all posts

View all posts


JPS ramal kemungkinan banjir di Rompin malam ini

KUALA LUMPUR: Jabatan Pengairan dan Saliran (JPS) meramalkan kemungkinan berlaku banjir di Rompin, Pahang, mulai jam 8 malam ini.

JPS, dalam kenyataan malam tadi, memaklumkan lokasi yang diramal banjir ialah di Jambatan Kampung Kedaik dan kawasan sekitarnya.

Ramalan itu adalah berdasarkan makluman ramalan hujan Jabatan Mateorologi Malaysia dan hasil simulasi model ramalan banjir susulan amaran hujan berterusan (buruk).

“Banjir yang diramalkan boleh berlaku lebih awal atau lewat dari masa yang dijangkakan. Amaran ini dikeluarkan bagi membolehkan semua penduduk terutamanya di kawasan yang dijangka banjir berwaspada dan mematuhi arahan pihak berkuasa atau agensi-agensi pengurusan bencana banjir,” menurut kenyataan itu.

Untuk maklumat lanjut, orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir. – BERNAMA


PRU15 penggal terakhir, Muhyiddin Yassin mahu berehat

KUALA TERENGGANU: Tan Sri Muhyiddin Yassin mahu berehat daripada dunia politik selepas mengumumkan Pilihan Raya Umum Ke-15 (PRU15) sebagai penggal terakhir.

Pengerusi Perikatan Nasional (PN) itu berkata, sudah tiba masanya beliau meluangkan masa bersama keluarga sebaik PRU15 berakhir.

“Soal politik setakat itu sajalah. Mungkin penggal akhir (PRU15) lepas ini berehat dekat rumah, berehat dengan isteri, cucu seramai lapan orang, anak-anak saya.

“Saya fikir sudah sampai masa tapi kalau keadaan mendesak dan memerlukan nantilah, kita akan (fikirkan) perkara itu,” katanya.

Beliau berkata demikian pada sesi Dialog Majlis Pemulihan Negara (MPN) bersama belia di sini.

Bagaimanapun, bekas Perdana Menteri itu tidak menolak kemungkinan akan bertanding pada PRU15 nanti, jika parti memutuskan mahu beliau sebagai calon.

“Pada PRU15, kalau parti benarkan saya untuk bertanding… Nampak daripada tepukan tadi mengesahkan boleh bertanding, badan sihat, dulu kena kanser.

“Doa semua sekali makbul Allah bagi saya kesihatan. Kalau nak tendang bola boleh tendang, tapi tak jauh. Kalau pukul golf untuk 200 meter sekali pukul boleh pergi maknanya itu masih (boleh),” katanya.

Muhyiddin, 75, yang juga Pengerusi MPN, mengangkat sumpah sebagai Perdana Menteri kelapan pada 1 Mac 2020 selepas kerajaan Pakatan Harapan (PH) tumbang.

Selepas 17 bulan mentadbir kerajaan, beliau meletakkan jawatan selepas kehilangan kepercayaan majoriti Ahli Parlimen.

Pada PRU14, Muhyiddin bertanding di kerusi Parlimen Pagoh atas tiket PH dan menang dengan majoriti 6,927 undi.

Author

Fhatihah Zakinan

View all posts

View all posts


Tidak timbul soal PM tidak dialu-alukan di Arab Saudi – Penganalisis

KUALA LUMPUR: Adalah salah bagi pengkritik mendakwa bahawa lawatan rasmi Perdana Menteri Datuk Seri Anwar Ibrahim ke Arab Saudi baru-baru ini tidak berhasil hanya kerana beliau tidak bertemu Raja Salman Abdul Aziz Al-Saud dan Putera Mahkota Mohammed bin Salman, kata penganalisis.

Pensyarah Kanan Pusat Perdana, Fakulti Teknologi dan Informatik Razak, Universiti Teknologi Malaysia (UTM), Dr Mazlan Ali berkata, kunjungan perdana menteri ke negara itu selama tiga hari baru-baru ini adalah atas jemputan pemimpin tertinggi Arab Saudi itu sendiri.

“Kalau tuduhan mengatakan Raja Salman dan Putera Mahkota seperti tidak mengalu-alukan Anwar, kenapa Anwar mendapat undangan? Dan lawatan itu mendapat komitmen sepenuhnya daripada konglomerat Saudi.

“Ini menunjukkan walaupun tak bertemu dengan Raja Saudi dan Putera Mahkota, bukanlah bermaksud Anwar tak direstui dan sebagainya. Tetapi disebabkan situasi tentatif menyebabkan pertemuan itu tidak dapat dilakukan,” katanya kepada Bernama.

Beliau berkata, sebagai Penjaga Dua Kota Suci umat Islam, adalah perkara biasa apabila terdapat perubahan pada jadual Raja Salman terutamanya apabila memasuki bulan Ramadan.

Perkara itu juga katanya telah dijelaskan sendiri oleh Perdana Menteri yang memberitahu beliau diminta untuk melanjutkan keberadaannya di Arab Saudi, namun tidak dapat berbuat demikian disebabkan komitmen lain serta jadual yang ketat.

“Raja Saudi ini biasa begitu, bila masuk musim Ramadan dia ada perubahan yang ada kaitan dengan tatacara mereka. Dan mereka minta supaya Perdana Menteri melanjutkan lagi dua hari. Tetapi oleh kerana Perdana Menteri ada jadual ketat termasuk bertemu dengan Yang di-Pertuan Agong dan akan berlepas ke Kemboja, jadi beliau tak dapat,” katanya.

Pendapatnya itu disokong Profesor Politik dan Hubungan Antarabangsa, Universiti Utara Malaysia, Prof Dr Mohd Azizuddin Mohd Sani yang berkata, pembatalan atau penangguhan jadual lawatan adalah perkara biasa sekiranya terdapat keadaan yang memaksa perubahan jadual di saat akhir.

Beliau berkata, kemungkinan terdapat perkara yang lebih perlu diberikan perhatian berkaitan negara sehingga terpaksa membatalkan pertemuan dengan Anwar selain masa lawatan yang singkat selama tiga hari.

“Kalau tidak jumpa, itu isu biasa berlaku sekiranya ada keadaan-keadaan yang memaksa perubahan jadual di saat akhir, kalau ada hal-hal kecemasan, kadang-kadang benda ini di luar jangkaan yang agak sukar untuk kita jangka,” katanya.

Mohd Azizuddin berkata, lawatan tersebut tidak boleh dilabel sebagai lawatan yang gagal kerana sekiranya dilihat dari segi pihak Arab Saudi menyambut ketibaan Anwar, ia merupakan sambutan rasmi diiringi oleh para tentera.

“Oleh itu, Perdana Menteri diminta lanjutkan lagi dua hari untuk melengkapkan perjumpaan, tetapi beliau ada jadual yang padat sebab perlu ke Kemboja dan China,” katanya.

Ketua Pengarah Jabatan Komunikasi Komuniti (J-KOM) di Jabatan Perdana Menteri, Datuk Dr Mohammad Agus Yusoff dalam satu kenyataan pula berkata, walaupun tidak sempat bertemu dengan pemimpin tertinggi negara itu, Anwar tetap mencatat kejayaan termasuk dari segi ekonomi.

Beliau turut mempersoalkan apakah yang dimaksudkan gagal oleh pembangkang yang mengkritik lawatan tersebut.

“Adakah ia tidak berjaya hanya kerana Anwar tidak dapat berjumpa dengan Raja Salman dan Putera Mahkota atau ada hujah lain yang lebih substantif? Dalam hal ini, Perdana Menteri telah menjelaskan sebabnya,” katanya.

Sementara itu Penganalisis Keselamatan dan Politik, Pusat Pengajian Perang Saraf Media dan Informasi Universiti Teknologi Mara (UiTM), Dr Noor Nirwandy Mat Noordin berkata, lawatan tersebut adalah berjaya kerana telah membuka satu bentuk dasar hubungan dengan negara Arab Saudi.

“Kejayaan itu kerana Perdana Menteri telah membentuk satu hubungan diplomasi luar perhubungan awam yang lebih baik dengan kuasa strategik dunia ataupun perhubungan elemen geostrategik di timur tengah seperti Arab Saudi iaitu sebuah kepimpinan kuasa yang diiktiraf di rantau tersebut,” katanya.

Selain itu, beliau berkata kerjasama perhubungan diplomasi tersebut turut terkandung dalam aspek teras keselamatan negara yang kesembilan iaitu mendapat pengiktirafan antarabangsa yang menjadi penting untuk mewujudkan satu bentuk keyakinan dan diplomasi perhubungan awam. – BERNAMA


Lelaki ditahan disyaki cuba seleweng diesel bersubsidi

BUKIT MERTAJAM: Seorang lelaki yang disyaki cuba menyeleweng diesel bersubsidi ditahan bersama 4,000 liter bahan api itu, tangki dan sebuah lori yang kesemuanya dianggar bernilai RM56,500 dalam pemeriksaan di sebuah stesen minyak di Jalan Lebuhraya Butterworth-Kulim, di sini semalam.

Pengarah Kementerian Perdagangan Dalam Negeri dan Kos Sara Hidup (KPDN) Pulau Pinang, S.Jegan berkata, penahanan dilakukan selepas pihaknya mengesan sebuah lori lapan tan yang mencurigakan sedang mengisi diesel pada 4 petang.

“Semasa serbuan, seorang lelaki berusia 50-an yang juga pemandu lori itu sedang mengisi diesel dan pemeriksaan kami menemukan satu unit tangki besi khas berkapasiti 12,000 liter diletak di belakang kenderaan tersebut yang digunakan untuk mengisi serta mengumpul diesel bersubsidi dari stesen minyak.

“Hasil pemeriksaan menemukan 4,000 liter diesel bersubsidi dalam tangki besi tersebut dan berdasarkan siasatan awal, lelaki yang bekerja dengan sindiket penyelewengan diesel bersubsidi itu membeli bahan api berkenaan di beberapa stesen minyak sekitar daerah ini sebelum ia dijual semula kepada pihak lain,” katanya dalam kenyataan hari ini.

Jegan berkata, sindiket itu dipercayai menjalankan kegiatan berkenaan sejak sebulan lepas dan mereka dipercayai menjual kepada pihak lain dengan harga lebih murah berbanding pasaran namun mahal berbanding diesel subsidi yang ditetapkan oleh kerajaan.

Beliau berkata, pihaknya merampas lori, diesel, tangki besi, hos pam dan telefon bimbit yang kesemuanya dianggar bernilai RM56,500 untuk siasatan lanjut mengikut Akta Kawalan Bekalan 1961. – BERNAMA


Insiden tembakan di Auckland: Tiada rakyat Malaysia terlibat – Wisma Putra

PUTRAJAYA: Wisma Putra hari ini mengesahkan tiada rakyat Malaysia yang terbabit dalam insiden tembakan rambang yang berlaku di Quay Street, Auckland, New Zealand, hari ini.

Wisma Putra dalam kenyataan menjelaskan, menurut laporan awal, seorang lelaki bersenjatakan senapang patah telah melepaskan tembakan rambang yang setakat ini telah meragut dua nyawa dan mencederakan enam orang yang lain.

Menurut kenyataan itu, penembak rambang tersebut juga dilaporkan telah mati di tempat kejadian.

“Suruhanjaya Tinggi Malaysia di Wellington sedang berhubung rapat dengan pihak berkuasa tempatan untuk mendapatkan perkembangan terkini mengenai insiden tersebut,” katanya.

Kenyataan itu turut memaklumkan kepada rakyat Malaysia yang memerlukan sebarang bantuan konsular boleh berhubung dengan Suruhanjaya Tinggi Malaysia di Wellington beralamat di 10 Washington Avenue Brooklyn PO Box 9422.

Mereka juga boleh menghubungi Suruhanjaya itu di talian +64-4-3852439 atau +64-210440188 (untuk kecemasan) atau email ke mwwellington@kln.gov.my.

“Sebarang perkembangan terkini mengenai insiden itu akan dimaklumkan dari semasa ke semasa,” katanya.

Author

Taufik Asmady Abdul Aziz

View all posts

View all posts


Pembayaran Sumbangan Tunai Rahmah pada pertengahan Ramadan – Anwar

KUALA LUMPUR: Perdana Menteri, Datuk Seri Anwar Ibrahim mahukan supaya pembayaran Sumbangan Tunai Rahmah (STR) bagi fasa dua diselesaikan pada pertengahan bulan Ramadan atau sekurang-kurangnya awal April, sebelum sambutan Aidilfitri.

Beliau berkata, arahan itu dimaklumkan kepada Kementerian Kewangan, sebagai usaha meringankan beban mereka yang memerlukan, terutama golongan B40.

“Saya telah memberitahu Kementerian Kewangan dan agensi terlibat supaya meringankan (bebanan) mereka dengan bantuan STR fasa dua yang harus diselesaikan pada pertengahan Ramadan atau awal April.

“Insya-Allah dua minggu sebelum (hari) raya (Aidilfitri) kita akan keluarkan fasa dua untuk golongan B40 bagi mendapat STR masing-masing,” katanya pada Waktu Pertanyaan-Pertanyaan Menteri (MQT) di Dewan Rakyat hari ini.

Beliau berkata demikian bagi menjawab soalan tambahan Dr Mohammed Taufiq Johari (PH-Sungai Petani) mengenai penambahbaikan STR berbanding bantuan yang diberikan sebelum ini dan bagaimana kerajaan memastikan sumbangan dapat kepada golongan sepatutnya.

Mengulas mengenai penambahbaikan bantuan STR, Anwar berkata, dalam Belanjawan 2023, keluarga dalam kumpulan miskin tegar layak menerima sumbangan hingga maksimum RM3,100, biarpun Bantuan Keluarga Malaysia (BKM) berjumlah RM2,500 masih diagihkan.

“Ada perincian kategori, contohnya (isi rumah) yang mempunyai lima anak atau tiga anak dan kadar tambahan yang penting iaitu untuk miskin tegar, tambahan RM600 daripada peruntukan awal.

“Untuk BKM pula, ibu bapa tunggal mempunyai anak dan warga emas, RM500 untuk ibu bapa tunggal dan untuk warga emas sebanyak RM300,” katanya.

Anwar yang juga Menteri Kewangan berkata, kerajaan kini membuka permohonan baharu untuk STR, dan meminta individu yang layak untuk membuat permohonan segera sebelum 31 Mac supaya pembayaran dapat dikeluarkan pada Ramadan ini.

“Setakat 13 Mac seramai 320,103 orang telahpun mendaftar dan terima,” katanya.

Anwar ketika membentangkan Belanjawan 2023 berkata STR Fasa 1 untuk golongan B40 diberikan kepada isi rumah berpendapatan kurang RM2,500 yang layak, untuk  menerima sumbangan sehingga RM2,500 bergantung kepada bilangan anak.

Kerajaan juga akan memberi sumbangan tambahan RM600 kepada isi rumah penerima STR termiskin mengikut data e-Kasih, dengan keluarga dalam kumpulan miskin tegar menerima terima sumbangan sehingga maksimum RM3,100.

STR akan membantu meringankan beban sara hidup hampir sembilan juta penerima dengan peruntukan disediakan hampir RM8 bilion. – BERNAMA


Nahas Genting Highlands: Seorang lagi maut, kini tujuh yang terkorban

KUALA LUMPUR: Seorang lagi mangsa kemalangan melibatkan sebuah van yang terbabas di Kilometer 4.8 Jalan Genting Highlands dekat Bentong, Pahang petang Rabu maut, menjadikan jumlah yang terkorban kini tujuh orang.

Ketua Polis Pahang, Datuk Seri Ramli Mohamed Yoosuf berkata, mereka yang maut dikenali sebagai Wong Choun Chiet (pemandu), 49 ; Foong Ah Lan, 67 ; Lee Moy, 67 ; Goh Siew Kim, 61 ; Ang Meng Hing, 62 ; Seow Mee Tin, 72, dan Chang Them Kong, 70.

Beliau berkata, hasil siasatan polis mendapati 13 penumpang dari Genting Highlands dalam perjalanan pulang ke Pulau Pinang menaiki sebuah van persiaran yang kemudian hilang kawalan lalu terbabas melanggar konkrit pembahagi jalan di sebelah kanan.

“Akibat kemalangan itu, pemandu van telah meninggal dunia di tempat kejadian bersama lima orang penumpang lain manakala seorang lagi meninggal dunia semasa mendapatkan rawatan di Hospital Kuala Lumpur,” katanya dalam satu kenyataan malam tadi.

Katanya enam mangsa yang cedera telah dihantar ke Hospital Kuala Lumpur (termasuk seorang yang kemudian meninggal dunia) manakala dua lagi dihantar ke Hospital Bentong untuk rawatan dan telah dipindahkan ke Hospital Temerloh.

Ramli berkata, kes itu disiasat mengikut Seksyen 41(1) Akta Pengangkutan Jalan (APJ) 1987.

“Polis memohon orang ramai yang menjadi saksi kemalangan itu tampil di mana-mana balai polis  berhampiran untuk membantu siasatan,” katanya.

Kemalangan itu berlaku kira-kira 1.15 tengah hari semasa van yang dinaiki 14 orang itu sedang dalam perjalanan turun dari Genting Highlands sebelum terbabas dan melanggar penghadang jalan. – BERNAMA


‘Toyol’ tanah tukar tiga penama dalam sehari

MENGEJUTKAN! ‘Toyol’ tanah berani memindah milik nama tanpa kebenaran pemilik asal tanah kurniaan Sultan Selangor kepada tiga penama dalam sehari.

Mengikut dokumen-dokumen yang ditunjukkan waris tanah, Omar Mohammad Unni, kegiatan ‘toyol’ ini bermula di Pejabat Tanah dan Galian (PTG) di mana penukaran tanpa kebenaran berlaku pada 31 Mac 1965.

Mantan Menteri Besar Selangor ketika itu, Datuk Abd Aziz Abd Majid didakwa telah memasukkan namanya ke dalam geran Lot 189 Jalan Yap Kwan Seng tanpa merujuk dokumen AA/162.

“Lapan bulan selepas penukaran nama itu, toyol kemudiannya memindahkan kepada nama isteri Abd Aziz, Raja Teh Zaiton pada 4 November 1995.

“Berlaku perkara yang amat ajaib pada 4 Oktober 1996 apabila ‘toyol’ memindahkan daripada nama Raja Teh Zaiton kepada dirinya sendiri iaitu Raja Teh Zaiton, apa motif pindah ke nama sendiri?”

“Beberapa jam kemudian nama Raja Teh Zaiton dipindahkan ke syarikat pemaju Sea Strategy Sdn Bhd dipercayai dengan jualan harga RM5.8 juta.

“Saya tahu harga ini kerana pemilik Sea Strategy menuntut duitnya RM5.8 juta dikembalikan jika mahu tanah itu diberi kepada keluarga saya.

“Belum habis 24 jam, Sea Strategy Sdn Bhd memindahkan nama tanah kepada syarikat Grand Monarch Sdn Bhd.

“Lebih aneh, Sea Strategy dan Grand Monarch pemiliknya sama iaitu Tan Kim Seng dan itulah yang berlaku pada 4 Oktober 1996,” katanya kepada MEDIA VARIASI.

Semalam, MEDIA VARIASI mendedahkan kegiatan toyol Jalan Yap Kwan Seng selepas seorang lelaki bernama Omar Mohamad Unni mengadu tentang kehilangan tanah kurniaan Sultan Selangor (Almarhum Sultan Salahuddin Abdul Aziz Shah Alhaj) kepada arwah bapanya pada tahun 1951 di lot 189 Jalan Yap Kwan Seng.

MEDIA VARIASI menerima segala dokumen berkaitan dan membuat analisis kewartawanan mengenai misteri kehilangan tanah Melayu ini.

‘Toyol’ tanah Yap Kwan Seng ini telah menyebabkan kerugian masa dan jutaan ringgit kepada pemilik asal dan juga konglomerat hartanah iaitu Exsim Development Sdn Bhd yang dipercayai terpedaya memajukan residensi di atas tanah itu.

Tambah Omar, Grand Monarch selepas itu menjual tanah ini kepada Seadment Development dipercayai pada harga RM9 juta.

“Seadment jual tanah ini kepada Suriamas, anak syarikat Exism Development dipercayai pada harga RM33 juta iaitu dibawah harga RM90 juta,” katanya.

BERIKUT KRONOLOGI SIASATAN TANAH LOT 189 JALAN YAP KWAN SENG

1951 – Tanah Pendudukan Sementara (TOL) seluas lebih 25,000 kaki persegi di Lot 189 Yap Kwan Seng dibeli oleh Muhammad Unni.

1965 – Tanah ini dianugerah Sultan Selangor (Almarhum Sultan Salahuddin Abdul Aziz Shah Alhaj) kepada Muhammad Unni atas jasa beliau di Kampong Bharu. Selepas itu geran dikeluarkan.

31 Mac 1965 – Nama mantan Menteri Besar Selangor, Datuk Abd Aziz Abd Majid dimasukkan ke dalam geran Lot 189 Jalan Yap Kwan Seng (Tanah anugerah Sultan sebenarnya tidak boleh dipindahmilik)

4 November 1965 – Datuk Abd Aziz telah memindahkan nama tanah tersebut ke nama Raja Teh Zaiton (isterinya).

4 Oktober 1996 – Nama Raja Teh Zaiton dipindahkan ke Raja Teh Zaiton (pindah ke nama sendiri)

4 Oktober 1996 – Nama Raja Teh Zaiton dipindahkan ke Sea Strategy Sdn Bhd dipercayai dengan harga RM5.8 juta.

4 Oktober 1996 – Nama Sea Strategy Sdn Bhd dipindahkan ke Grand Monarch Sdn Bhd (Sea Strategy dan Monarch dimiliki orang yang sama, Tan Kim Seng)

8 Ogos 2007 – Grand Monarch jual tanah berkenaan kepada Steadment Development dipercayai pada harga RM9 juta.

27 Disember 2013- Steadmont Development jual tanah berkenaan ke Suriamas Sdn Bhd, anak syarikat EXISM Development Sdn Bhd dipercayai dengan harga RM33 juta (nilai harga bawah pasaran RM90 juta)

2022 – EXISM Development bina residensi mewah Scarletz, 59 tingkat, 604 unit dipercayai tiada CF kerana isu dokumen asal atas nama Muhammad Unni, tanah kurniaan Sultan Selangor yang tidak boleh dipindah milik.

Apa berlaku pada dokumen AA/162? Sila ikuti siri ketiga di MEDIA VARIASI.

Author

Tun Puteh Wanti

View all posts

View all posts


Polis tahan pemuda bawa 560kg daun ketum

JELI: Polis menahan seorang lelaki dan merampas 560 kilogram (kg) daun ketum, selepas mengejar sebuah kereta sejauh kira-kira 15 kilometer, di tepi jalan Kampung Pasir Dusun, di sini, Khamis lepas.

Ketua Polis Daerah Jeli, Supt Saari Yaacob berkata, penganggur berumur 25 tahun itu ditahan pada pukul 10.30 pagi selepas anggota polis mengesan lelaki berkenaan yang dilihat mencurigakan, semasa membuat rondaan Op Tapis.

Beliau berkata anggota polis itu kemudiannya memperkenalkan diri dan mengarahkan suspek berhenti di bahu jalan, namun dia terus memecut laju kenderaannya.

Katanya selepas ditahan, pemeriksaan di bahagian tempat duduk belakang dan but kereta itu membawa kepada penemuan 56 bungkusan plastik hitam disyaki mengandungi daun ketum seberat 560kg yang bernilai kira-kira RM5,680, serta 1,000 milliliter (ml) air ketum dan 100ml ubat batuk.

Saari berkata, suspek yang memiliki dua rekod lampau termasuk satu berkaitan daun ketum, didapati mengambil upah membawa bahan terlarang itu yang diperoleh dari Sik, Kedah, untuk dipasarkan di Tanah Merah.

“Suspek yang positi dadah jenis methamphetamine kini direman empat hari bermula Khamis,” katanya pada sidang media di Ibu Pejabat Polis Daerah (IPD) Jeli, di sini hari ini. – BERNAMA


PDRM bantu siasatan rakyat Malaysia ditembak di Betong

IPOH: Polis Diraja Malaysia (PDRM) akan membantu pihak berkuasa Thailand dalam siasatan seorang rakyat negara ini yang cedera parah dipercayai terkena tembakan oleh seorang penyerang yang tidak dikenali di Jalan Chantharothai, Bandar Betong, Wilayah Yala, Selatan Thailand pada Sabtu lepas.

Ketua Polis Daerah Pengkalan Hulu, DSP Zulkepli Ibrahim berkata, kejadian berlaku apabila mangsa lelaki berusia 55 tahun yang sedang menunggang motosikal ditembak sebanyak tiga das oleh suspek semasa berada di hadapan sebuah kedai serbaneka pada kira-kira pukul 9 malam, waktu Thailand.

“Mangsa yang mengalami kecederaan parah di bahagian perut dan paha telah dibawa ke Hospital Betong bagi mendapatkan rawatan lanjut dan keadaan mangsa kini masih stabil,” katanya dalam kenyataan di sini hari ini.

Beliau berkata, suspek yang menyerang dipercayai warganegara Thailand telah berjaya melarikan diri dan masih sedang dikesan setakat ini.

Katanya pihak berkuasa Thailand masih mengesan penyerang serta sedang menyiasat motif serangan tersebut dari pelbagai aspek sama ada berpunca daripada perbalahan peribadi ataupun perniagaan.

“Mangsa telah lama keluar dan masuk ke daerah Betong kerana mempunyai seorang isteri warga Thailand selain pernah menjalankan perniagaan pusat hiburan di Bandar Betong,” katanya. – BERNAMA


Elak kena ‘pukat’: Penunggang motosikal lari guna jalan ‘tikus’ waktu malam

PETALING JAYA: Susulan operasi besar-besaran pihak berkuasa sekitar Terengganu Jumaat dan Sabtu lalu, hampir semua jalan ‘tikus’ untuk keluar dari negeri itu digunakan penunggang motosikal untuk melarikan diri.

Berdasarkan beberapa klip video yang dikongsi di laman Facebook ramai yang melarikan diri daripada operasi pihak berkuasa dengan menggunakan jalan ladang, lorong perumahan dan kampung serta jalan hutan.

Ada yang melarikan diri ketika waktu malam melalui jalan hutan dan tidak kurang juga terpaksa menggunakan jalan ladang sawit bagi melepaskan diri daripada sekatan jalan raya (SJR).

Malah ada yang terpaksa menolak motosikal melintas anak sungai bagi mengelak daripada ditahan pihak berkuasa.

Menurut mereka, operasi pada tahun ini sangat ‘menakutkan’ dan ada yang serik untuk datang ke program itu lagi sekiranya dianjurkan pada tahun depan.

Kosmo! difahamkan lebih 40,000 peserta Himpunan RXZ Member 5.0 yang berlangsung di Litar Permotoran Gong Badak, Kuala Nerus, Terengganu menyertai program selama dua hari itu.

Susulan beberapa klip video itu, rata-rata pengguna meninggalkan pelbagai komen, ada yang menyalahkan penunggang itu sendiri.

“Kawan aku ramai je elok pergi balik ikut lebuh raya, tiada pula ikut jalan sawit, ke kau ada buat salah mat? ke motosikal piang (curi),” soal Mohd Zulkarnain Zul.

Turut meninggalkan komen adalah seorang lagi pengguna dikenali sebagai Nor Arif.

“Salah siapa, kalau semua cukup lengkap tak kan polis nak sekat polis buat kerja salah, tak buat kerja pun salah,” katanya.

Terdahulu, Kosmo! melaporkan, Jabatan Pengangkutan Jalan (JPJ) menafikan dakwaan sengaja melaksanakan SJR bagi memerangkap peserta sebuah himpunan motosikal Yamaha RXZ di Kuala Nerus yang berlangsung semalam.

Pengarah JPJ Terengganu, Zulkarnain Yasin menegaskan, SJR itu merupakan sebahagian operasi khas penguatkuasaan terhadap penunggang motosikal selama sebulan sejak 1 September lalu yang dijalankan seluruh negara.

“Tiada istilah ‘pukat’ (perangkap), tiada masalah sertai program (himpunan Yamaha RXZ) sekiranya mengikut peraturan jalan raya ditetapkan,” ujarnya.

Author

Media Variasi

View all posts

View all posts


APMM rampas kira-kira 400,000 batang rokok putih terapung di Tok Bali

PASIR PUTEH: Agensi Pengkuatkuasaan Maritim Malaysia (APMM) Kelantan berjaya merampas kira-kira 400,000 batang rokok putih yang ditemukan terapung pada jarak lebih kurang 25 batu nautika dari muara Tok Bali, di sini Ahad.

Pengarahnya, Kapten Maritim Syed Nor Adli Syed Ab Rahman berkata, ketika anggotanya sedang melakukan rondaan menggunakan bot peronda, beberapa bungkusan berwarna coklat dijumpai timbul dalam keadaan berselerak di permukaan air.

“Pemeriksaan lanjut mendapati 40 bungkusan yang ditemukan merupakan rokok putih yang disyaki tidak berkastam dan seterusnya dibawa ke jeti Maritim untuk siasatan lanjut.

“Kesemua 40 kotak ini mengandungi lebih kurang 400,000 batang rokok putih dengan anggaran nilai RM418,000,” katanya dalam kenyataan, hari ini.

Mengulas lanjut, Syed Nor Adli berkata, pihaknya mengesyaki penyeludup tidak sempat mengambil kesemua rokok terapung ini dan mereka terpaksa meninggalkan bungkusan rokok berkenaan setelah menyedari kehadiran bot peronda APMM.

“Rokok yang ditemukan ini dipercayai untuk dipasarkan di beberapa tempat di negeri Pantai Timur dan boleh digunakan kira-kira 20,000 perokok.

“Kes akan disiasat di bawah Akta Kastam 1967 dan pihaknya terus komited memastikan perairan negeri Kelantan terpelihara daripada sebarang kegiatan yang menyalahi undang-undang,” katanya. – BERNAMA


Polis akan bantu KPDN tangani penyelewengan bekalan asas

JOHOR BAHRU: Polis Johor tidak teragak-agak untuk campur tangan dalam membantu Kementerian Perdagangan Dalam Negeri dan Kos Sara Hidup (KPDN) bagi memastikan tiada penyelewengan membabitkan bekalan asas seperti beras, minyak, telur dan gula daripada berlaku di negeri ini.

Ketua Polis Johor, Datuk Kamarul Zaman Mamat berkata, tindakan itu diambil pihaknya memandangkan masalah bekalan asas itu sudah menyebabkan berlakunya keresahan dan kegusaran dalam masyarakat.

“Walaupun ini bukan tugas hakiki polis, tetapi kita buat keputusan untuk campur tangan kerana masalah bekalan barangan asas ini sudah menimbulkan keresahan dalam kalangan masyarakat.

“Langkah ini dibuat dengan kerjasama KPDN. Polis bantu tangkap, manakala siasatan akan dijalankan mereka. Kita bantu kerana mungkin KPDN ada kekangan dan sebagainya,” katanya.

Menurutnya, setakat ini pihaknya menerima satu laporan polis berhubung aktiviti penyelewengan minyak masak peket dan sudah menahan seorang lelaki warga asing yang dipercayai terbabit dalam aktiviti itu di sebuah premis perniagaan di Pandan, Isnin lalu.

“Dalam operasi itu, seorang lelaki warga asing berusia 35 tahun ditahan bersama lima kotak minyak masak peket dengan anggaran rampasan sebanyak RM8,212.50.

“Itu baharu tindakan pertama, kita akan teruskan lagi pemantauan dan tindakan berhubung perkara ini,” katanya.

Pada masa sama, beliau turut menegaskan bahawa Polis Johor akan memperkasakan pelbagai lagi platform aduan awam termasuk media sosial bagi memudahkan sebarang penyaluran maklumat oleh orang awam kepada pihak polis.

“Kita akan lancarkan segera pelbagai lagi medium untuk orang awam salurkan maklumat. Mungkin talian hotline, WhatsApp, TikTok, aplikasi X dan sebagainya.

“Jadi, pihak polis boleh bertindak segera apabila menerima maklumat yang disalurkan dengan pantas,” katanya. – Harian Metro

Author

Media Variasi

View all posts

View all posts


Anwar tuntut MP Baling mohon maaf

KUALA LUMPUR: Perdana Menteri, Datuk Seri Anwar Ibrahim memfailkan notis tuntutan terhadap Hassan Saad, menuntut Ahli Parlimen Baling itu supaya membuat permohonan maaf tanpa syarat berhubung hantaran audio berbaur fitnah yang mengaitkannya sebagai ejen Israel.

Anwar, 75, yang juga Pengerusi Pakatan Harapan memfailkan notis tuntutan itu menerusi Tetuan SN Nair & Partners hari ini.

Menurut peguam Datuk SN Nair, jika pihaknya tidak menerima apa-apa maklum balas yang memuaskan daripada Hassan dalam tempoh tiga hari daripada tarikh penerimaan notis, tindakan perundangan akan diteruskan terhadap Hassan.

Berdasarkan notis tuntutan itu, pada 27 Nov lepas, Hassan telah menerbitkan atau menyebabkan penerbitan suatu hantaran audio yang memfitnah Anwar di aplikasi Twitter atas nama “Mohd Ropi Mat Sin”.

Nair berkata audio itu telah dipetik oleh pengguna Twitter di bawah nama “Pemikir Malaysia” yang mendapat tontonan melebihi 431,500 kali, reaksi ‘Like’ melebihi 4,800 kali, perkongsian melebihi 3,300 kali dan petikan tweet melebihi 1,400 kali setakat tarikh notis ini.

Beliau mendakwa audio itu dibuat dengan berniat jahat (mala fide) dan ia tidak benar, palsu serta bertujuan untuk merendahkan maruah anak guamnya di mata masyarakat umum.

Nair berkata, perkataan-perkataan memfitnah itu secara keseluruhannya antara lain membawa maksud bahawa Pengerusi Pakatan Harapan telah menyalah guna kuasanya sebagai seorang ahli Parlimen, seorang pembohong, tidak beretika dan telah mengkhianati mandat rakyat.

Beliau menegaskan bahawa pelantikan anak guamnya sebagai Perdana Menteri Malaysia ke-10 adalah diperkenankan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras dengan peruntukan Perlembagaan Persekutuan dan susulan Perbincangan Khas Raja-Raja Melayu pada 24 Nov lepas.

Peguam itu berkata, Hassan tidak pernah menafikan perkara itu walaupun selepas perkataan-perkataan dan audio memfitnah itu telah tular di Twitter dan aplikasi sosial media lain.

“Sekiranya YB Hassan menafikan perkataan-perkataan dan audio memfitnah itu, pihak kami telah diarahkan oleh anak guam untuk menuntut pengesahan secara umum dan bertulis daripada YB Hassan bahawa YB Hassan tidak mengungkapkan atau menerbitkan perkataan fitnah itu.

“Selain itu anak guam kami memohon penarikan balik perkataan memfitnah serta permohonan maaf tanpa syarat, aku janji bertulis oleh YB Hassan untuk tidak mengulangi perkataan memfitnah itu,” menurut peguam itu.

Berdasarkan notis tuntutan itu, Nair memaklumkan anak guamnya akan menuntut ganti rugi atas tindakan Hassan.

Nair ketika dihubungi mengesahkan telah menghantar notis tuntutan itu kepada Hassan melalui kiriman pos.

“Tuduhan itu (perkataan memfitnah) adalah keterlaluan,” kata Nair. – BERNAMA


Saya terkejut, marah, tak sangka PU Azman sanggup lakukan perbuatan itu – Saksi

SEREMBAN: Bapa kepada salah seorang mangsa kes amang seksual melibatkan penceramah selebriti, Pencetus Ummah (PU) Azman tidak percaya tertuduh yang disifatkan sebagai seorang beragama akan melakukan perbuatan tidak bermoral tersebut.

Saksi kedua berusia 54 tahun itu berkata demikian di hadapan Hakim Datin Surita Budin pada prosiding hari pertama kes perbicaraan PU Azman atau nama sebenarnya Azman Syah Alias, 42, di Mahkamah Sesyen di sini hari ini.

Lelaki itu yang bekerja sebagai juruteknik di sebuah kilang di Klang, Selangor berkata, anak keduanya iaitu remaja lelaki berusia 18 tahun mengenali tertuduh sejak sekolah rendah selepas mengikuti kem motivasi dikendalikan PU Azman.

“Anak saya mengenali PU Azman sejak darjah enam lagi, saya tahu mereka rapat dan ada berhubung tetapi tidak pasti sejauh mana (hubungan).

“Kali pertama saya jumpa PU Azman ketika menghantar anak lelaki ke rumahnya di Sendayan pada 5 Februari 2022 bersama isteri dan tiga anak yang lain. Dia (mangsa) sendiri minta hantar ke sana sebab jauh dari rumah kami di Klang,” katanya.

Jelasnya, dia tidak mengesyaki apa-apa selepas menghantar anak lelakinya bermalam di situ selain sempat meminta penceramah tersebut menasihati dan membimbing mangsa dalam agama terutama bab solat, lapor Kosmo.

Saksi kedua itu memberitahu mahkamah bahawa dia mengetahui anaknya menjadi mangsa perbuatan amang seksual PU Azman dalam pertemuan bersama seorang wanita yang merupakan ustazah sekolah rendah mangsa di sebuah hotel di Shah Alam, Selangor pada 27 Ogos 2022.

“Ustazah memberitahu anak saya telah menjadi mangsa PU Azman, anaknya juga menjadi mangsa. Isteri yang kenal ustazah sebelum ini. Saya terkejut, marah tak sangka dia (tertuduh) sanggup buat perkara yang dilarang. Saya hanya tahu perkara ini daripada Ustazah, anak tidak bercakap atau beritahu perkara ini,” katanya.

Dalam pada itu ketika disoal Timbalan Pendakwa Raya, Husni Fairos Ramly adakah dia percaya bahawa anaknya menjadi mangsa kes amang seksual tersebut, bapa kepada empat orang anak itu mengakui tidak percaya.

“Saya tidak percaya benda ini berlaku kerana seorang ustaz tidak akan buat benda maksiat macam ini. Ustaz akan mendidik anak bangsa menjadi ummah yang baik. Sebelum ini saya tidak khuatir hantar anak bermalam di rumah PU Azman,” katanya yang memberitahu anaknya berubah menjadi tertekan pada akhir tahun lalu serta menyatakan hasrat mahu berhenti sekolah.

Selain Husni Fairos, pihak pendakwaan dikendalikan oleh Timbalan Pendakwa Raya Goh Hsiao Tung manakala tertuduh pula diwakili peguam Mohamad Zahid Ahmad, Fahmi Adilah dan Norman Mohd. Nasir.

Seterusnya, saksi kedua itu berkata, dia telah menemani anak lelakinya membuat laporan polis pada 31 Ogos 2022 di Shah Alam atas persetujuan mangsa sendiri.

Terdahulu, saksi pertama jurufoto Jabatan Siasatan Jenayah Ibu Pejabat Polis Kontinjen Negeri Sembilan, Lans Koperal Mohd. Nor Arif Mohd., 38, telah memberi keterangan dan mengemukakan gambar tempat kejadian dan barang rampasan yang dirakam iaitu permaidani dan satu botol.

Husni Ramly berkata, seramai 26 orang saksi dijangka akan dipanggil sepanjang kes perbicaraan tersebut yang bermula hari ini.

Pada 12 Oktober 2022 , PU Azman didakwa atas lima pertuduhan melakukan amang seksual fizikal terhadap dua remaja lelaki pada Februari dan Julai tahun lalu.

Author

Media Variasi

View all posts

View all posts


13 saksi dipanggil kes Ebit Lew, Mondy Tatto, Caprice

KUALA LUMPUR: Tiga belas saksi akan dipanggil bagi membantu siasatan kes gangguan seksual dan fitnah membabitkan pendakwah bebas, Ebit Lew serta pempengaruh media sosial, Mondy Tatto dan Caprice.

Pengarah Jabatan Siasatan Jenayah, Bukit Aman, Datuk Seri Mohd Shuhaily Mohd Zain berkata, pihaknya membuka dua kertas siasatan membabitkan Seksyen 376 Kanun Keseksaan atas kesalahan rogol dan Seksyen 500 kanun yang sama atas kesalahan fitnah.

Katanya, siasatan kes berkenaan sedang diselesaikan berdasarkan dua laporan yang diterima.

“Pengadu Rita Restu Amanda (Mondy Tatto) membuat laporan di Shah Alam, berhubung gangguan seksual manakala Ebit membuat laporan selepas dia kembali dari luar negara.

“Sehubungan itu siasatan dijalankan terhadap kedua-dua laporan yang dibuat oleh Mondy Tatto dan Ebit Liew,” katanya dalam sidang media di Bukit Aman, di sini, hari ini, lapor Berita Harian.

Sebelum ini, Mondy dan Caprice membuat laporan polis berhubung gangguan seksual yang didakwa dilakukan seorang pendakwa bebas terkenal di negara ini terhadap Mondy.

Ebit Lew atau nama sebenarnya, Ebit Irawan Ibrahim Lew kemudian membuat laporan penafian berserta laporan fitnah di Balai Polis USJ 8, Subang Jaya, kelmarin.

Isnin lalu, polis Subang Jaya mengesahkan menerima laporan Ebit Lew berkaitan satu dakwaan fitnah sekembalinya dari luar negara.

Laporan polis dibuat pada jam 2.17 pagi itu susulan dakwaan pendakwah tersebut difitnah menerusi satu program bual bicara (podcast) di media sosial.

Pada 11 September lalu, media tempatan melaporkan Mondy Tatto mendedahkan cerita sebenar mengenai bantuan Ebit Lew menerusi program podcast khas yang dikendalikan Caprice.

Mohd Shuhaily berkata, pada masa ini pihak polis sedang melengkapkan siasatan dengan memanggil saksi-saksi yang dipercayai dapat membantu siasatan.

Beliau juga turut mengesahkan Mondy masih berada di Malaysia untuk proses melengkapkan siasatan.

“Saya juga ingin menjelaskan polis meminta Mondy menyerahkan telefon bimbit miliknya sebagai sebahagian daripada proses siasatan. Ini kerana kita perlu menyiasat segala kandungan dalam telefon bimbit miliknya bagi melengkapkan siasatan,” katanya.

Ketika ditanya sama ada kenyataan bapa Mondy menerusi media sosial yang memohon maaf kepada Ebit Lew turut dijadikan bukti dalam siasatan, Mohd Shuhaily berkata kenyataan itu tidak memberi kesan terhadap siasatan kes berkenaan.

Author

Media Variasi

View all posts

View all posts


Juruterbang maut pesawat terhempas di Medan Gopeng

IPOH: Seorang juruterbang maut manakala seorang lagi cedera parah apabila sebuah pesawat ringan terhempas di Jalan Dr Nazrin Shah berhampiran Medan Gopeng, di sini, malam ini.

Mangsa yang maut ialah Fajim Juffa Mustafa Kamal, 52, dari Semenyih, Selangor manakala mangsa yang cedera ialah Muhammad Din Fikri Zainal Abidin, 62, dari Bukit Damansara, Kuala Lumpur.

Ketua Pegawai Eksekutif Pihak Berkuasa Penerbangan Awam Malaysia (CAAM), Datuk Kapten Chester Voo berkata, pihak berkuasa Penerbangan Awam Malaysia mengesahkan satu kemalangan sebuah pesawat sedang menjalani latihan penerbangan di Sungai Pinji, berdekatan Medan Gopeng, Ipoh, selepas berlepas dari Lapangan Terbang Sultan Azlan Shah.

“Menara Kawalan Trafik Udara CAAM Ipoh telah menerima panggilan kecemasan pada jam 8.07 malam, jenis pesawat adalah Piper 28-161, pendaftaran 9M-BAA dikendalikan oleh BATS Aviation Sdn Bhd.

“Siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan mengikut Bahagian XXVI Peraturan-Peraturan Penerbangan Awam 2016,” katanya dalam satu kenyataan.

Dalam pada itu, Ketua Balai Bomba dan Penyelamat Ipoh, Azman Hussin, berkata pihaknya menerima panggilan kecemasan berhubung insiden itu pada jam 8.10 malam sebelum anggota bergegas ke lokasi.

Author

Fhatihah Zakinan

View all posts

View all posts


Gara-gara bersalam tak pandang muka, lelaki tampar jemaah masjid

IPOH: Hanya kerana tidak memandang muka semasa bersalaman, seorang lelaki bertindak menampar belakang kepala seorang jemaah di Masjid An-Nur Pangkalan Tentera Laut Diraja Malaysia (TLDM) di Lumut, pada Isnin lepas.

Ketua Polis Daerah Manjung, ACP Nor Omar Sappi berkata, laporan diterima pihaknya daripada mangsa lelaki berusia lingkungan 30-an yang berkhidmat sebagai tentera, menyatakan dia bersalaman dengan suspek yang tidak dikenali selepas selesai solat asar kira-kira 5.10 petang.

“Secara tiba-tiba, suspek telah menampar belakang kepala mangsa dan terkena telinga sebelah kanan dengan kuat menyebabkan dia mengalami kesakitan di bahagian tersebut.

“Siasatan awal mendapati insiden itu berlaku gara-gara mangsa tidak memandang muka lelaki tersebut semasa bersalaman menyebabkan dia berang dan beranggapan mangsa bersikap kurang ajar dengannya,” katanya dalam kenyataan hari ini.

Nor Omar berkata kedua-dua pihak telah dipanggil ke Ibu Pejabat Polis Manjung untuk dirakam percakapan mengikut Seksyen 112 Kanun Prosedur Jenayah.

“Hasil rakaman percakapan yang diberikan, anggota tentera itu tidak mahu untuk meneruskan siasatan dan menarik semula laporan tersebut. Kes telah diklasifikasikan sebagai Tiada Tindakan Lanjut,” katanya.

Sebelum ini tular di Twitter menerusi sebuah video berdurasi 37 saat itu yang memaparkan kejadian seorang lelaki memukul kepala seorang jemaah di sebuah masjid. – BERNAMA


Dakwa digodam, JPDP rakam keterangan pengasas Misi Rakyat

CYBERJAYA: Jabatan Perlindungan Peribadi (JPDP) merakam keterangan pengasas laman sesawang Misi Rakyat, susulan dakwaan ketirisan data peribadi akibat digodam minggu lalu.

Katanya, pengasas Misi Rakyat, Nur Ahmad Faiz Mohd Azmi dipanggil ke JPDP pada Khamis.

Insiden penggodaman itu dimuat naik seorang penggodam di BreachForums dan aplikasi Telegram pada 3 dan 4 Julai 2023.

JPDP berkata, pihaknya menerima laporan berkaitan ketirisan data Misi Rakyat milik Bangsa Bertauhid Sdn Bhd daripada MyCERT, CyberSecurity Malaysia (CSM) pada 4 Julai lalu, sebelum menghubungi syarikat tersebut bagi mendapatkan pengesahan serta sampel data.

“JPDP juga telah mengarahkan syarikat tersebut menjalankan siasatan dalaman dan melengkapkan borang Notifikasi Ketirisan Data (DBN).

“JPDP memulakan siasatan terhadap insiden ini selepas menerima borang DBN daripada Bangsa Bertauhid Sdn Bhd pada 10 Julai,” katanya dalam kenyataan.

Menurutnya, pihaknya akan bekerjasama dengan CSM menyiasat insiden itu sama ada berlaku pelanggaran Akta Perlindungan Data Peribadi 2010.

Katanya, semua syarikat dan organisasi memproses data peribadi dalam transaksi komersial perlu mematuhi prinsip, peraturan dan standard perlindungan data peribadi di bawah akta sedia ada.

“Syarikat dan organisasi juga diingatkan lebih berhati-hati ketika memproses data peribadi bagi mengelak berlakunya insiden ketirisan data peribadi,” katanya.

Author

Fazleen Safina Abd Jamil

View all posts

View all posts


Kes bunuh diri meningkat mendadak pasca pandemik

PETALING JAYA: Masyarakat perlu menghapuskan stigma bersifat negatif dan menghentikan kecaman ‘berpuaka’ terhadap individu, keluarga yang berhadapan dengan penyakit mental, selain tidak menghakimi kejadian bunuh diri.

Ini berikutan, kerajaan mengesahkan berlaku peningkatan kes bunuh diri secara mendadak sejak awal tahun ini.

Kementerian Kesihatan (KKM) melaporkan, kes bunuh diri dalam negara ini meningkat 81% dengan 1,142 kes tahun lalu berbanding 631 kes pada 2020, selain 467 kes dilaporkan dalam tempoh enam bulan pertama tahun ini.

Rekod statistik itu berdasarkan laporan polis.

Menteri Kesihatan, Khairy Jamaluddin berkata, berdasarkan data Pertubuhan Kesihatan Sedunia (WHO) pula, lebih daripada 703,000 kematian akibat bunuh diri dicatatkan setiap tahun di seluruh dunia, atau purata satu kematian bagi setiap 40 saat.

“Bunuh diri adalah satu daripada 10 penyebab utama kematian di dunia dan penyebab keempat kematian bagi mereka yang berusia 15 tahun hingga 29 tahun.

“Bagi setiap nyawa yang terkorban, dianggarkan 135 ahli keluarga atau rakan akan terkesan serta mengalami impak secara emosi, sosial dan ekonomi.

“Faktor penyumbang tingkah laku bunuh diri ini adalah pelbagai dan kompleks, seperti isu psikososial dan persekitaran, isu kewangan merangkumi kehilangan sumber pendapatan atau pekerjaan, penyakit mental seperti kemurungan, kurang sokongan sosial dan penyalahgunaan substans,” katanya.

Beliau berkata demikian dalam kenyataan sempena Hari Pencegahan Bunuh Diri Sedunia 2022, bertemakan “Let’s TALK Minda Sihat: Bertindak Segera, Harapan Terbina”.

Khairy berkata, KKM proaktif menangani isu tingkah laku bunuh diri, melalui Pelaksanaan Usaha Dekriminalisasi Cubaan Bunuh Diri bagi menggalakkan mereka yang terkesan tampil mendapatkan bantuan.

Katanya, KKM akan terus komited mendidik dan melatih masyarakat berhubung masalah kesihatan mental, pencegahan tingkah laku bunuh diri serta menghapuskan stigma terhadap tingkah laku itu.

Selain itu, katanya, masyarakat perlu mengenal pasti tanda awal amaran tingkah laku bunuh diri seperti perubahan tingkah laku mendadak, hilang minat terhadap aktiviti yang biasa dilakukan dan mengasingkan diri daripada orang sekeliling.

“Tindakan segera secara bersama amat penting di setiap peringkat bagi menangani tingkah laku bunuh diri, membabitkan individu, keluarga, komuniti, pihak berkepentingan seperti pembuat dasar, ahli politik, semua agensi kerajaan dan swasta serta pertubuhan bukan kerajaan (NGO).

“Dengan usaha itu, kita berharap individu yang terkesan akan mendapat bantuan dan sokongan, seterusnya dapat menurunkan kadar kematian akibat bunuh diri,” katanya.

Sementara itu, Khairy memaklumkan, KKM bekerjasama dengan Kementerian Pendidikan (KPM) bagi memperkasakan Program Minda Sihat Sekolah, dan merujuk pelajar yang dikenal pasti mengalami masalah kemurungan dan tingkah laku bunuh diri ke fasiliti kesihatan untuk rawatan.

Katanya, kempen advokasi Let’s TALK Minda Sihat turut dilaksanakan kepada kumpulan sasar, secara menyeluruh merentas agensi dan secara bersepadu, termasuk membabitkan media massa, media sosial dan pihak berkepentingan.

“KKM juga mengambil inisiatif untuk membangunkan Pusat Kecemerlangan Kesihatan Mental Kebangsaan (NCEMH) iaitu pusat yang menempatkan perkhidmatan Talian Bantuan Krisis Kesihatan Mental dan memberi bantuan kepada mereka yang memerlukan,” katanya.

Katanya, selaras dengan Konsep Keluarga Malaysia, masyarakat boleh memainkan peranan dan mengambil tanggungjawab untuk mencegah tingkah laku bunuh diri dalam pelbagai cara.

“Ia termasuk dengan sentiasa mengambil berat dan bertanya khabar keluarga serta orang sekeliling terutama yang terkesan akibat situasi pandemik COVID-19,” katanya.

Baru-baru ini, wartawan MEDIA VARIASI menenangkan seorang wanita tular dikenali sebagai Laila mendakwa dia dirogol pelanggan ketika mengendalikan servis penapis air di rumah pelanggan.

Ibu tunggal itu cuba membunuh diri kerana fitnah dan kebencian netizen selepas seorang Youtuber mendakwa wanita itu menipu dan kesnya dipercayai suka sama suka.

Laila menghantar video dia berada di balkoni sebuah pangsapuri yang tinggi sambil menangis dan memberitahu berulang kali mahu membunuh diri.

Wartawan MEDIA VARIASI menenangkannya agar tidak meneruskan tindakannya dengan mengambil contoh ada orang lain yang dikenali difitnah lebih teruk sehingga menimbulkan kebencian awam terhadap dirinya, kini kembali bangkit, malah membantu orang lain semula.

Sebelum kejadian, Laila terlebih dahulu membuat laporan polis di balai polis di Sepang menafikan dakwaan dan fitnah Youtuber berkenaan.

Author

Fhatihah Zakinan

View all posts

View all posts


PN kekal pendirian tak sertai kerajaan, main peranan pembangkang berwibawa

KUALA LUMPUR: Perikatan Nasional (PN) kekal dengan pendirian untuk tidak menyertai kerajaan yang diterajui Pakatan Harapan (PH), walaupun selepas ditawarkan Perdana Menteri Datuk Seri Anwar Ibrahim untuk menyertai kerajaan pimpinan beliau.

Pengerusinya, Tan Sri Muhyiddin Yassin berkata, gabungan itu mengucapkan terima kasih kepada Anwar atas tawaran berkenaan namun menolaknya atas semangat menyuburkan demokrasi dan melaksanakan peranan semak dan imbang yang berkesan dalam Parlimen.

“PN akan memainkan peranan sebagai pembangkang yang berwibawa untuk membawa suara rakyat ke Parlimen serta memastikan tadbir urus kerajaan yang berintegriti dan bebas rasuah selaras dengan prinsip Prihatin, Bersih dan Stabil.

“Demi untuk memastikan kestabilan politik dan kesejahteraan rakyat, PN bersedia untuk merintis bentuk-bentuk kerjasama yang lain dengan kerajaan dalam ruang lingkup hubungan antara kerajaan dan pembangkang,” katanya dalam kenyataan di sini hari ini.

Pada sidang media sulung perdana menteri malam tadi, Anwar menegaskan kerajaan perpaduan yang dibentuk dengan penyertaan PH, Barisan Nasional (BN) dan Gabungan Parti Sarawak (GPS) setakat ini, akan memastikan kestabilan negara dan ekonomi serta menjunjung semangat Perlembagaan Persekutuan.

Bercakap dalam sidang media pada hari pertamanya memasuki Pejabat Perdana Menteri di Perdana Putra di Putrajaya pagi tadi pula, Anwar berkata, kerajaan perpaduan pimpinannya telah mencapai majoriti dua pertiga melalui penyertaan terkini oleh Gabungan Rakyat Sabah (GRS).

Anwar berkata, perkara itu dimaklumkan kepadanya oleh Ketua Menteri Sabah, Datuk Seri Hajiji Noor yang juga Pengerusi GRS. – BERNAMA


Anggota badan lelaki Indonesia ‘bersepah’ dibaham harimau

GUA MUSANG: Mayat seorang lelaki warga Indonesia dijumpai dalam keadaan mengerikan dengan keadaan anggota tubuh badannya tidak sempurna selepas dipercayai dibaham harimau di kawasan kebun getah Kuala Wok, Pos Pasik di sini, semalam.

Mangsa yang dikenali sebagai Sukria ditemui oleh seorang lelaki yang sedang dalam perjalanan ke tempat kerjanya di Pos Pasik di sini.

Ketua Polis Daerah Gua Musang, Superintendan Sik Choon Foo berkata, pihaknya menerima laporan mengenai penemuan cebisan anggota tubuh badan mangsa itu kira-kira pukul 9.30 pagi.

Katanya, operasi mencari dan menyelamat (SAR) mangsa telah dilancarkan melibatkan anggota polis, Jabatan Bomba dan Penyelamat Malaysia (JBPM), Jabatan Perlindungan Hidupan Liar dan Taman Negara (Perhilitan) Gua Musang dan penduduk setempat.

“Hasil operasi itu kemudiannya menemui cebisan kaki mangsa di kawasan cerun lebih kurang 500 meter dari lokasi anggota SAR dijalankan.

“Anggota penyelamat kemudiannya tiba di lokasi kedua sebelum menjumpai cebisan badan dan sebahagian kaki kira-kira 300 meter dari kawasan penemuan pertama,” katanya ketika dihubungi pemberita semalam.

Choon Foo memberitahu, mayat mangsa dibawa keluar oleh pasukan SAR kira-kira pukul 4.40 petang sebelum tiba di Jabatan Forensik Perubatan Hospital Gua Musang pada pukul 5.50 petang untuk proses bedah siasat.

Katanya, pihak Perhilitan akan meneruskan pemasangan kamera dan perangkap harimau dalam usaha mengesan haiwan liar tersebut.

Tambahnya, kes diklasifikasikan sebagai mati mengejut. – Kosmo

Authors

Media Variasi

View all posts

Diyana Rahip

View all posts

View all posts

View all posts


Jururawat maut ditikam suami angkara cemburu

ARAU: Seorang wanita maut dipercayai ditikam suaminya akibat cemburu dalam kejadian di sebuah rumah di Jalan Padang Nyu, Arau pada Sabtu.

Ketua Polis Daerah Arau, Superintendan Ahmad Mohsin Md Rodi berkata, kejadian dipercayai berlaku kira-kira pukul 6 pagi sewaktu mangsa berusia 31 tahun itu mahu keluar bekerja.

Menurut Ahmad Mohsin, siasatan mendapati berlaku pertengkaran antara suspek yang dipercayai berada di bawah pengaruh dadah dengan isterinya yang juga jururawat Hospital Tuanku Fauziah (HTF), Kangar di ruang tamu kerana suspek menuduh isterinya itu curang.

Katanya, suspek berusia 38 tahun yang merupakan pesara tentera itu kemudian bertindak menikam mangsa dengan sebilah pisau di bahagian dada sebelah kiri.

“Selepas menikam mangsa, suspek memindahkan isterinya yang tidak sedarkan diri ke dalam bilik tidur utama rumah berkenaan.

“Suspek kemudiannya bertindak menghantar dua anak mereka masing-masing berusia lapan dan 10 tahun ke rumah pengasuh sebelum menyerahkan diri di pondok pengawal Ibu Pejabat Polis Kontinjen (IPK) Perlis sekitar pukul 10 pagi tadi,” katanya di sini, pada Sabtu.

Susulan itu polis melakukan siasatan ke atas rumah berkenaan dan menemui mangsa yang ditutup dengan selimut tebal di dalam bilik tidur utama. Pemeriksaan lanjut menemui satu kesan tikaman pada bahagian dada kiri mangsa sedalam kira-kira dua sentimeter.

Menurut Ahmad Mohsin, suspek telah ditahan dan ujian air kencing mendapati dia positif dadah.

Katanya kes disiasat mengikut Seksyen 302 Kanun Keseksaan.

Jelasnya lagi polis akan mendapatkan permohonan reman ke atas suspek di Kompleks Mahkamah Kangar esok.

Mayat mangsa dibawa ke Hospital Sultanah Bahiyah (HSB), Alor Setar, Kedah untuk bedah siasat. – Astro Awani

Author

Media Variasi

View all posts

View all posts


Peniaga mengaku tidak salah kemuka tuntutan palsu program penjana kerjaya

MELAKA: Seorang peniaga mengaku tidak bersalah di Mahkamah Sesyen Ayer Keroh di sini hari ini atas pertuduhan mengemukakan tuntutan palsu kepada Pertubuhan Keselamatan Sosial (Perkeso) bagi Program Penjana Kerjaya 2.0 melibatkan nilai RM267,400.

Mengikut pertuduhan pertama hingga ketiga, Mohd Azmi Mat Sah, 55, selaku pemilik DRAZZ Global Resourses dengan niat memperdayakan Perkeso Melaka, mengemukakan tiga nama individu berbeza dalam Borang Pengesahan Pekerja yang bukan kakitangan syarikat berkenaan untuk menuntut insentif di bawah Program Penjana Kerjaya 2.0 berjumlah RM13,200.

Kesemua kesalahan itu dilakukan di Pejabat DRAZZ Global Resources, Kompleks Perniagaan Limbongan, Melaka Tengah pada 5 Jun 2021.

Dia dituduh mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang memperuntukkan hukuman penjara tidak melebihi 20 tahun dan denda tidak kurang lima kali ganda jumlah atau nilai suapan atau RM10,000 mengikut mana-mana lebih tinggi.

Bagi pertuduhan keempat hingga kesembilan, Mohd Azmi didakwa dengan secara tidak jujur menyalahgunakan harta milik Perkeso untuk diri sendiri melibatkan wang berjumlah RM254,200 yang merupakan wang Bantuan Penjana Kerjaya 2.0.

Kesemua kesalahan itu dilakukan di Maybank Cawangan Melaka Raya, Taman Melaka Jaya, Melaka Tengah pada 3 Ogos 2021 hingga 24 Februari 2022.

Mohd Azmi didakwa mengikut Seksyen 403 Kanun Keseksaan yang membawa hukuman penjara tidak kurang dari enam bulan dan tidak melebihi lima tahun dan dengan sebatan dan denda.

Timbalan Pendakwa Raya SPRM, Irwan Shah Mohd Azmi mencadangkan jaminan RM50,000 dengan seorang penjamin, pasport diserahkan kepada mahkamah dan tertuduh perlu melapor diri di pejabat SPRM Melaka sekali sebulan.

Peguam, Azrul Zulkifli Stork yang mewakili Mohd Azmi merayu jaminan RM30,000 dengan alasan anak guamnya menanggung isteri, menantu dan empat cucu.

Hakim, Elesabet Paya Wan membenarkan tertuduh diikat jamin RM40,000 dengan seorang penjamin dan syarat tambahan dikemukakan Timbalan Pendakwa Raya.

Kes disebut semula pada 10 Mac ini. – BERNAMA


Polis buru dua suspek samun wanita di stesen minyak di Cheras

KUALA LUMPUR: Polis sedang menyiasat sebuah video tular berhubung kejadian samun terhadap seorang wanita tempatan di sebuah stesen minyak di Cheras di sini, malam tadi.

Ketua Polis Daerah Cheras, ACP Zam Halim Jamaluddin berkata dalam video berdurasi 14 saat di laman Facebook yang dikesan pihaknya pada kira-kira 7.30 malam itu mangsa kelihatan tidak menyedari bahawa suspek sedang menunggu beliau untuk membuka kunci kenderaan.

Zam Halim berkata, selepas mengisi minyak, wanita itu membuka kunci kereta dan suspek dengan pantas menyamun beg tangan mangsa yang terletak di bahagian tempat duduk penumpang hadapan.

Beliau berkata, hasil semakan mendapati kejadian itu berlaku pada kira-kira 9 pagi yang melibatkan dua lelaki bertopi keledar menaiki motosikal.

“Seorang daripada suspek membawa lari beg tangan mangsa yang diletakkan di tempat duduk penumpang bahagian hadapan kereta milik mangsa dan anggaran kerugian sebanyak RM500,” menurutnya dalam kenyataan malam tadi.

Kes itu disiasat mengikut Seksyen 395 Kanun Keseksaan. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Poster pelaburan guna gambar Fadillah palsu

KUALA LUMPUR: Timbalan Perdana Menteri, Datuk Seri Fadillah Yusof menafikan terlibat dalam Pelaburan Patuh Syariah seperti disebarkan menerusi poster yang tular di media sosial.

Menerusi hantaran di laman Facebook rasminya hari ini, Fadillah yang juga Menteri Perladangan dan Komoditi berkata, poster berkenaan adalah palsu dan beliau tidak pernah memberi izin kepada mana-mana pihak untuk menggunakan gambarnya bagi tujuan berkenaan.

“Saya telah mengarahkan pegawai khas saya di Pusat Khidmat Petra Jaya untuk membuat laporan polis mengenai penyebaran poster berkenaan,” katanya.

Menurut beliau, poster palsu yang sama pernah disebarkan melalui media sosial pada tahun lepas oleh pihak tidak bertanggungjawab dan laporan polis juga pernah dibuat pada Sept 3 tahun lepas. -BERNAMA

Authors

View all posts

View all posts


PM Anwar doakan Agong, Raja Permaisuri peroleh haji mabrur

KUALA LUMPUR: Perdana Menteri, Datuk Seri Anwar Ibrahim mendoakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah yang berangkat ke Tanah Suci hari ini, memperoleh haji yang mabrur dan segala urusan ibadah haji berjalan lancar.

Anwar yang menghadiri Upacara Keberangkatan Seri Paduka berdua di Istana Negara pagi ini, turut mendoakan Al-Sultan Abdullah dan Tunku Azizah dikurniakan kesihatan yang baik sepanjang menunaikan ibadah haji di Tanah Suci.

“Mendoakan semoga Tuanku sekalian memperoleh ibadah haji yang mabrur dan diberi kesihatan yang baik serta dilancarkan segala urusan ibadah haji di Tanah Suci Makkah,” katanya menerusi catatan di Facebook.

Seri Paduka berdua dijadual berada di Tanah Suci bermula hari ini hingga 2 Julai.

Kerajaan Arab Saudi mengumumkan hari Wukuf, yang merupakan kemuncak haji, adalah pada Selasa, 27 Jun, manakala Hari Raya Aidiladha disambut pada Rabu, 28 Jun.

Umat Islam di Malaysia pula akan menyambut Aidiladha pada 29 Jun. – BERNAMA


PRN Selangor: Hanya Rizam dan Zaidi bertanding di DUN Sungai Air Tawar

SABAK BERNAM: Dewan Undangan Negeri (DUN) Sungai Air Tawar menyaksikan pertandingan dua penjuru pada Pilihan Raya Negeri (PRN) Selangor kali ini.

Pengurus Pilihan Raya DUN Sungai Air Tawar, Azman Dahlan ketika mengumumkan perkara itu berkata, Suruhanjaya Pilihan Raya (SPR) hanya menerima dua pencalonan iaitu daripada Barisan Nasional (BN) dan Perikatan Nasional (PN).

Tidak ada calon yang bertanding bagi tiket bebas di kawasan DUN berkenaan.

BN menamakan penyandang DUN itu, Datuk Rizam Ismail, manakala, PN mempertaruhkan, Mohamad Zaidi Selamat.

Proses penamaan calon yang bermula pukul 9 pagi di Dewan Seri Nakhoda, Pekan Bagan Nakhoda Omar itu turut dibanjir para penyokong daripada kedua-dua parti.

Author

Diyana Rahip

View all posts

View all posts


UKM, JNU meterai MoA tubuh Kursi Pengajian Tamadun Alam Melayu

KUALA LUMPUR: Universiti Kebangsaan Malaysia (UKM) dan Jawaharlal Nehru University (JNU) memeterai memorandum perjanjian (MoA) bagi menubuhkan Kursi Pengajian Tamadun Alam Melayu di School of Language, Literature and Culture Studies, JNU, India.

MoA itu ditandatangani Naib Canselor UKM, Prof Datuk Dr Mohd Ekhwan Toriman dan Naib Canselor JNU, Prof Santishree Dhulipudi Pandit dengan disaksikan Pesuruhjaya Tinggi India ke Malaysia, B.N. Reddy dan Pengerusi Lembaga Pengarah UKM, Prof Emeritus Datuk Dr Mohamad Abd Razak di UKM, semalam.

Mohd Ekhwan berkata, penubuhan kursi berkenaan mampu memartabatkan bahasa dan tamadun Melayu di persada antarabangsa menerusi aktiviti kolaborasi penyelidikan, penerbitan bersama, pengajaran, persidangan dan jaringan strategik antara kedua-dua universiti awam itu.

“Keupayaan UKM menawarkan Bahasa Melayu dan Ilmu Ketamadunan Melayu ini sebaris dengan bahasa dan budaya asing yang ditawarkan di School of Language, Literature and Culture Studies, JNU dengan bahasa dan budaya Melayu dapat diajar dalam makmal bahasa yang lengkap selain kemudahan multimedia di fakulti berkenaan,” katanya dalam kenyataan di sini hari ini.

Beliau berkata Penyandang Kursi yang bakal dilantik berperanan memperkenalkan bahasa Melayu selain menarik minat pelajar di JNU untuk mempelajari bahasa serta budaya ketamadunan Melayu setanding dengan subjek bahasa dan budaya pelbagai bangsa yang diajar di pusat pengajian bahasa asing di JNU.

Menyorot sejarah penubuhan kursi tersebut, Mohd Ekhwan berkata, idea dan hasrat itu tercetus semasa lawatan kerja bekas Menteri Pengajian Tinggi, Datuk Seri Dr Noraini Ahmad ke India pada Mei tahun lepas yang diiringi Mohamad dan Pro Canselor Universiti Cyberjaya, Tan Sri Dr R. Palan.

Beliau berkata, ia adalah kesinambungan daripada kursi-kursi Pengajian Melayu yang dianjurkan  kerajaan menerusi Kementerian Pendidikan Tinggi (KPT) termasuk Kursi Pengajian Melayu di Universiti Leiden, Belanda (1993), University Victoria of Wellington, New Zealand (1997), Beijing Foreign Studies University (2007) dan Hankuk Foreign Studies University, Seoul (2008).

Justeru, Mohd Ekhwan berkata, penubuhan Kursi Pengajian Tamadun Alam Melayu di JNU, India tersebut adalah peluasan konsep pengajian Melayu sedia ada.

Selain itu, beliau berkata, penubuhan kursi itu juga bermatlamat mendokong usaha KPT dalam menggalakkan ahli akademik serta mahasiswa, memperkaya dan memperluas bahasa Melayu dalam pelbagai disiplin ilmu di serata dunia.

Sementara itu, Santishree berkata, MoA berkenaan merupakan peristiwa bersejarah bagi kedua-dua universiti itu yang mampu mengukuhkan lagi hubungan antara Malaysia dan India.

Menurutnya, menerusi kerjasama tersebut, bahasa Melayu akan dimasukkan ke dalam senarai 32 subjek bahasa asing yang ditawarkan di universiti berkenaan. – BERNAMA


SPRM Sabah tahan profesor buat tuntutan palsu dana penyelidikan RM66,000

KOTA KINABALU: Suruhanjaya Pencegahan Rasuah Malaysia (SPRM) hari ini menahan seorang profesor sebuah universiti di Sabah yang dipercayai mengemukakan tuntutan palsu melibatkan dana penyelidikan lebih RM66,000.

Menurut sumber, lelaki berusia 55 tahun itu ditahan di pejabat SPRM di sini pada 10 pagi dan dipercayai membuat tunturan palsu itu dari 2014 hingga 2017 ketika bertugas sebagai pengarah institut di universiti berkenaan.

Difahamkan tuntutan dibuat melibatkan dana penyelidikan namun tiada perbelanjaan dikeluarkan untuk penyelidikan.

Pengarah SPRM Sabah Datuk S. Karunanithy, ketika dihubungi pemberita, mengesahkan penahanan itu dan memaklumkan kes sedang disiasat mengikut Seksyen 18 Akta SPRM 2009.

Beliau berkata suspek dilepaskan dengan jaminan RM10,000 serta seorang penjamin dan akan didakwa di Mahkamah Sesyen di sini dalam tempoh terdekat. – BERNAMA